Aros yn lleol i ddiogelu Cymru: cyhoeddi newidiadau i’r cyfyngiadau symud | LLYW.CYMRU\nO ddydd Llun, bydd aelodau o ddwy wahanol aelwyd yn yr un ardal leol yn gallu cyfarfod yn yr awyr agored. Wrth wneud hynny, fodd bynnag, mae’n rhaid i bobl ddilyn arferion llym o ran cadw pellter cymdeithasol a golchi dwylo, i reoli lledaeniad y feirws.\n“Rydym yn cydnabod yr hyn y mae pobl Cymru wedi ei aberthu i helpu Cymru i arafu lledaeniad y coronafeirws. Rydw i eisiau diolch i bawb am bopeth y maen nhw wedi ei wneud - drwy lynu wrth y rheolau, rydym i gyd yn helpu i ddiogelu ein gilydd a helpu ein GIG i ymateb i’r pandemig.\n“Rydym yn gwybod bod pobl yn gweld eisiau gweld eu teuluoedd a’u ffrindiau – mae’r dystiolaeth ddiweddaraf, sy’n sail i’r adolygiad hwn, yn golygu y gallwn wneud rhai newidiadau i alluogi pobl i gyfarfod eto, os yw hynny yn yr awyr agored ac yn lleol, a bod pobl yn parhau i ddilyn y canllawiau cadw pellter cymdeithasol.\n“Rydym yn dysgu mwy am y feirws hwn bob dydd ac rydym yn gwybod bod y risg o’i drosglwyddo yn is yn yr awyr agored na dan do, Dyna pam, os ydym i gyd yn parhau i gadw ddau fetr i ffwrdd oddi wrth ein gilydd, y bydd aelodau o ddwy wahanol aelwyd yn gallu cyfarfod yn yr awyr agored, gan gynnwys mewn gerddi preifat.\n“Fodd bynnag, nid yw risg is yn golygu nad oes unrhyw risg o gwbl. Hyd yn oed o dan yr amgylchiadau hyn mae’n hanfodol bod pawb yn parhau i gadw pellter cymdeithasol fel y gallwn fynd i’r afael â lledaeniad y feirws hwn.\n“Nawr ac yn ystod y dyddiau a’r misoedd sydd i ddod mae gennym i gyd gyfrifoldeb personol i sicrhau nad yw ein camau gweithredu yn cyfrannu at ledaeniad y coronafeirws. Plîs helpwch i gadw Cymru’n ddiogel drwy aros yn lleol.”\nBydd y newidiadau i’r rheoliadau yn dod i rym ddydd Llun ac yn cynnwys:\nCaniatáu i aelodau o ddwy wahanol aelwyd yn yr un ardal leol gyfarfod yn yr awyr agored ar unrhyw adeg benodol ar yr amod eu bod yn cadw pellter cymdeithasol. Mae risg isel o’r haint os yw’r rheol cadw pellter corfforol o 2 fetr yn cael ei chadw yn yr awyr agored. Nid oes rhaid i hyn fod yr un bobl o’r un aelwyd bob tro. Mae ‘lleol’ yn golygu peidio â theithio mwy na phum milltir o’ch cartref\nGall aelodau o’r ddwy wahanol aelwyd gyfarfod mewn mannau awyr agored preifat, megis gerddi, ond daw hyn â risg uwch o haint oherwydd y gallai pobl fod yn gorfod mynd drwy gartref preifat rhywun er mwyn cyrraedd yr ardd. Bydd Llywodraeth Cymru yn darparu canllawiau ar y camau y gellir eu cymryd i gadw’r risgiau hyn mor isel â phosibl\nCaniatáu cynnal priodasau a phartneriaethau sifil os oes gan un o’r partneriaid salwch angheuol.\nO ran yr angen i aros yn lleol a pheidio â chymysgu ag eraill oni bai o dan amgylchiadau penodol, bydd rhai eithriadau yn cael eu nodi sy’n debyg i’r rhai sy’n bodoli ar hyn o bryd. Bydd canllawiau yn cael eu darparu o ran yr hyn y mae aros yn lleol yn ei olygu o dan amgylchiadau gwahanol.\nHeddiw bydd Prif Weinidog Cymru yn rhoi arwydd y dylai busnesau manwerthu nad ydynt yn hanfodol sy’n gallu cydymffurfio â’r ddyletswydd i gadw pellter corfforol, ddechrau paratoi i ailagor yn ystod y tair wythnos nesaf. Bydd penderfyniad a fydd busnesau manwerthu nad ydynt yn hanfodol yn ailagor yn cael ei wneud yn ystod yr adolygiad nesaf ar 18 Mehefin a bydd yn dibynnu ar y dystiolaeth wyddonol a meddygol.\nYchwanegodd Prif Weinidog Cymru:\n“Rwy’n rhoi’r arwydd i fusnesau ledled Cymru y gallant ddechrau’r paratoadau i fod yn barod i ailafael mewn gweithgarwch yn y meysydd hyn pe bai’r dystiolaeth yn cefnogi ailagor.\n“Bydd hyn yn caniatáu inni ailddechrau gweithgarwch cyn gynted â phosibl os yw’r amodau yn caniatáu hynny. Byddwn yn parhau i gydweithio’n agos â’r sector preifat, yr undebau llafur, busnesau, y trydydd sector ac eraill i gyflawni hyn.”


Donald Rumsfeld - Wicipedia\nFfotograff swyddogol Donald Rumsfeld o Adran Amddiffyn yr Unol Daleithiau (2001).\n9 Gorffennaf 1932\no myeloma cyfansawdd\ngwleidydd, swyddog milwrol, diplomydd, awdur, person busnes\nCynrychiolydd yr Unol Daleithiau, Ysgrifennydd Amddiffyn yr Unol Daleithiau, Ysgrifennydd Amddiffyn yr Unol Daleithiau, Pennaeth Staff y Tŷ Gwyn, United States Permanent Representative to NATO\nMedal Rhyddid yr Arlywydd, Urdd seren Romania, Prif Ruban Urdd y Wawr, Croes Fawr Urdd Teilyngdod Gweriniaeth Gwlad Pwyl, Order of Brilliant Star, Order of the Golden Fleece, Distinguished Eagle Scout Award\nGwleidydd Americanaidd oedd Donald Henry Rumsfeld (9 Gorffennaf 1932 – 29 Mehefin 2021) a fu'n Ysgrifennydd Amddiffyn yr Unol Daleithiau o 1975 i 1977 dan yr Arlywydd Gerald Ford ac eto o 2001 i 2006 dan yr Arlywydd George W. Bush. Gwasanaethodd hefyd yn aelod Gweriniaethol o Dŷ'r Cynrychiolwyr o 1963 i 1969, yn Llysgennad yr Unol Daleithiau i NATO o 1973 i 1974, ac yn Bennaeth Staff y Tŷ Gwyn o 1974 i 1975.\nGaned yn Evanston, Illinois, ger Chicago, yn fab i werthwr tai. Mynychodd yr uwchysgol yn Winnetka, Illinois, ac enillodd ysgoloriaeth i Brifysgol Princeton. Yno astudiodd wyddor gwleidyddiaeth a bu'n gapten ar dîm ymaflyd y brifysgol. Wedi iddo raddio ym 1954, ymunodd â Llynges yr Unol Daleithiau fel is-swyddog. Gwasanaethodd yn beilot jet ac yn hyfforddwr hedfan, ac enillodd bencampwriaeth ymaflyd llynges. Erbyn iddo gael ei ryddhau o'r llynges ym 1957, fe'i dyrchafwyd i reng lefftenant.\nYmunodd Rumsfeld â staff David S. Dennison Jr., Cynrychiolydd y Blaid Weriniaethol o Ohio, ym 1957, a dwy flynedd yn ddiweddarach fe'i penodwyd yn gynorthwywr gweinyddol i'r Cynrychiolydd Robert P. Griffin, Gweriniaethwr arall, o Michigan. Treuliodd Rumsfeld y cyfnod 1960–62 y tu allan i fyd gwleidyddiaeth, yn gweithio yn frocer i'r cwmni buddsoddi A. G. Becker & Co. Etholwyd i Dŷ'r Cynrychiolwyr ym 1962 fel aelod dros 13eg etholaeth Illinois, a chafodd ei ailethol ym 1964, 1966, a 1968. Gweithiodd Rumsfeld i ymgyrch lwyddiannus Richard Nixon yn ystod etholiad arlywyddol 1968. Wedi i Nixon ennill yr etholiad, penodwyd Rumsfeld yn gyfarwyddwr ar y Swyddfa Gyfleoedd Economaidd o 1969 i 1970. Yn ystod arlywyddiaeth Nixon, gwasanaethodd hefyd yn Gynghorydd i'r Arlywydd (1970–71) ac yn gyfarwyddwr y Cyngor Costau Byw (1971–73). Aeth i Frwsel yn Chwefror 1973 i fod yn llysgennad i NATO.\nYn sgil sgandal Watergate ac ymddiswyddo Nixon, galwyd Rumsfeld yn ôl i Washington, D.C. ym Medi 1974 i arwain y broses drawsnewid ar gyfer yr Arlywydd Gerald Ford, a fe'i penodwyd yn Bennaeth Staff y Tŷ Gwyn. Yn Nhachwedd 1975 dewiswyd Rumsfeld i olynu James R. Schlesinger yn Ysgrifennydd Amddiffyn, ac efe yw'r dyn ieuangaf i wasanaethu yn y swydd honno. Gwobrwywyd iddo Fedal Rhyddid yr Arlywydd ym 1977. Yn sgil ethol Jimmy Carter, gadawodd Rumsfeld Washington unwaith eto a gweithiodd yn weithredwr busnes mewn cwmnïau fferyllol ac uwchdechnoleg.\nDychwelodd Rumsfeld i swydd yr Ysgrifennydd Amddiffyn dan yr Arlywydd George W. Bush yn 2001. Yn sgil ymosodiadau 11 Medi, 2001, a'r Rhyfel yn erbyn Terfysgaeth, bu Rumsfeld yn ffigur blaenllaw mewn materion rhyngwladol. Dadleuodd yn frwd dros gysylltiad rhwng Saddam Hussein ac al-Qaeda er mwyn cyfiawnhau goresgyn a meddiannu Irac gan luoedd yr Unol Daleithiau a'i chynghreiriaid yn 2003. Cafodd Rumsfeld ei feio am nifer o fethiannau a throseddau'r ymgyrch filwrol, gan gynnwys sgandal carchar Abu Ghraib. Cafodd ei ddiswyddo gan Bush yn Nhachwedd 2006, a'i olynu yn y swydd gan Robert Gates.\nPriododd Donald Rumsfeld â Joyce Pierson ym 1954, a chawsant ddwy ferch ac un mab. Cyhoeddodd ei hunangofiant, Known and Unknown, yn 2011. Bu'n byw ar fferm wartheg yn nhalaith New Mexico yn niwedd ei oes, a bu farw yn Taos, New Mexico, o myeloma ymledol (canser y celloedd plasma) yn 88 oed.\n↑ 1.0 1.1 (Saesneg) "Donald Rumsfeld, Cold War warrior and defence chief during Iraq war who was indelibly associated with his ‘known unknowns’ – obituary", The Daily Telegraph (30 Mehefin 2021). Archifwyd o'r dudalen we wreiddiol drwy gyfrwng archive.is ar 2 Gorffennaf 2021.\nWedi dod o "https://cy.wikipedia.org/w/index.php?title=Donald_Rumsfeld&oldid=10953703"\nGweithredwyr busnes Americanaidd\nPenaethiaid Staff y Tŷ Gwyn\nNewidiwyd y dudalen hon ddiwethaf ar 2 Gorffennaf 2021, am 06:54.


diffiniad o and: Cyfystyron, geiriau croes ac ynganiad\nHafan › A › and\nYnganu: US [ənd]\tUK [ənd]\nn.Amod ychwanegol; a manylion ychwanegol\nWebA, ac, a\ndefnyddio rhwng geiriau, ymadroddion, ac ati. er mwyn eu cysylltu gyda'i gilydd\nddefnyddir ar gyfer dangos bod mai un peth yn digwydd ar ôl y llall\nddefnyddio ar gyfer dangos beth eich bwriad neu ddiben yw ar ôl berfau fel "fynd," "Dewch", "Ceisiwch", neu "aros"\nddefnyddir ar gyfer dangos achosa hynny un peth arall\nddefnyddir ar gyfer cysylltu geiriau a ailadroddir am bwyslais\ndefnyddio yn y cyfrifiadau ar gyfer dangos bod niferoedd yn cael eu hychwanegu at ei gilydd\nddefnyddir ar gyfer cyflwyno brawddeg pan ydych yn gwneud cyhoeddiad, yn gofyn cwestiwn, neu newid y pwnc\ndefnyddio pan mae chi oedi i wneud sylw yng nghanol brawddeg\ndefnyddio mewn niferoedd ar ôl Mae'r gair "can" neu "mil o" wrth ei ddilyn gan eiriau ar gyfer niferoedd llai na 100; defnyddio rhwng rhifau cyfan a ffracsiynau\nFfynhonnell: Comedy of Errors,Shakespeare\nFfynhonnell: Bible (AV): Psalms\nFfynhonnell: T. Moore\nFfynhonnell: R. Kipling\nFfynhonnell: G. B. Shaw\nFfynhonnell: B. Russell\nFfynhonnell: S. Sassoon\nFfynhonnell: P. Scott\nGellir aildrefnu gair Saesneg and ni.\nYn seiliedig ar and, geiriau newydd a ffurfir drwy ychwanegu un llythyr ar ddechrau neu ar ddiwedd\nHoll eiriau Saesneg byrrach o fewn and\t:\nRhestru'r holl eiriau Saesneg byrrach yn and.\nRhestru'r holl eiriau Saesneg Geiriau Saesneg gan ddechrau gyda and, Geiriau Saesneg sy'n cynnwys and neu Geiriau Saesneg sy'n dod i ben gyda and\nGyda yr un drefn, Geiriau Saesneg a ffurfir gan unrhyw ran o : a an and\nYn seiliedig ar and, holl eiriau Saesneg ffurfio drwy newid un llythyr\nCreu geiriau Saesneg newydd gyda parau llythyr un: an nd\nDod o hyd i eiriau Saesneg yn dechrau gyda and drwy lythyr nesaf\nGeiriau Saesneg gan ddechrau gyda and\t:\nGeiriau Saesneg sy'n cynnwys and\t:\nGeiriau Saesneg sy'n dod i ben gyda and\t:\nCrëir y dudalen hon i egluro beth yw ystyr and. Yma, gallwch ddod o hyd i ddiffiniadau cyflawn o and yn Saesneg ac ieithoedd 40 eraill. Yn gyntaf oll, gallwch wrando ar ynganiadau and yn Saesneg Americanaidd a British English trwy glicio ar eiconau sain. Nesaf, rydym yn rhestru'r diffiniadau gwe mwyaf poblogaidd o and. Efallai nad ydynt yn gywir, ond eu bod yn cynrychioli'r esboniadau diweddaraf yn oes y rhyngrwyd. Ar ben hynny, rydym yn rhestru geiriau eraill sydd â'r un ystyron â and. Yn ogystal â cyfystyron, rhestrir prif wrthonymau ar gyfer and hefyd. Ar gyfer rhestr Word fanwl, gallwch glicio tabiau i newid rhwng cyfystyron a antonyms. Yn bwysicach na hynny, fe welwch y tab ' diffiniadau yn Saesneg ' lle mae'r geiriadur DigoPaul.com yn darparu ystyron cywir and. yn drydydd, rydym yn rhestru ffurfiau geiriau eraill o and: enw, ansoddair, berf, ac adferb. Yn bedwerydd, rydym yn rhoi brawddegau enghreifftiol sy'n cynnwys and. Mae'r brawddegau hyn yn dangos sut y gallwch ddefnyddio'r gair Saesneg o and mewn brawddeg go iawn. Yn bumed, i'ch helpu i ddeall diffiniadau and yn well, rydym hefyd yn cyflwyno tair delwedd i ddangos yr hyn y mae and yn ei olygu mewn gwirionedd. Yn olaf, rydym yn rhestru geiriau Saesneg sy'n dechrau gyda and, geiriau Saesneg sy'n cynnwys and, a geiriau Saesneg sy'n gorffen gyda and.


Canfod yr achos cyntaf o afiechyd coed mewn coetir preifat yng Nghymru\n31 AWST 2010DATGANIAD NEWYDDION: 13974\nThis news story is now over a year old and information may no longer be accurate or up-to-date. It might also contain obsolete links. Please use our search link on the left to look for more recent information. Mae achos o haint Phytophthora ramorum (P. ramorum) wedi’i ddarganfod am y tro cyntaf yng Nghymru ar goed mewn coetir preifat.\nMae staff o Gomisiwn Coedwigaeth Cymru a’r Asiantaeth Ymchwil Bwyd a’r Amgylchedd (Fera) wedi ymweld â pherchennog y coetir yn Sir Ddinbych ac mae hysbysiad wedi’i gyflwyno i gwympo’r coed llarwydd Japaneaidd sydd wedi’u heintio. Dim ond nifer fach o goed sydd wedi’u heintio a bydd y perchennog yn defnyddio’r coed ar y safle.\nMae P. ramorum yn bathogen sy’n debyg i ffwng sy’n lladd llawer o’r coed y mae’n eu heintio. Fe’i canfuwyd am y tro cyntaf ar goed llarwydd Japaneaidd yng Nghymru ym mis Mehefin eleni mewn coetiroedd cyhoeddus yng Nghwm Afan, ger Port Talbot, yng Nghwm Garw, ger Pen-y-bont ar Ogwr ac ym Mro Morgannwg.\nYr achos yn Ne Cymru oedd y tro cyntaf i P. ramorum gael ei ddarganfod ar larwydd mewn mannau eraill ym Mhrydain Fawr ers iddo gael ei ddarganfod ar larwydd am y tro cyntaf yn Ne-orllewin Lloegr yn 2009.\nDywedodd Richard Siddons, Pennaeth Grantiau a Rheoliadau Comisiwn Coedwigaeth Cymru sy’n rheoli’r coetiroedd cyhoeddus ar ran Llywodraeth Cynulliad Cymru, "Mae Comisiwn Coedwigaeth Cymru’n benderfynol o leihau effeithiau’r afiechyd coed difrifol hwn ar goetiroedd, a bydd cymorth perchenogion coetiroedd o ran edrych am arwyddion cynnar heintiau P. ramorum yn rhan allweddol o gyflawni hynny. "\nYm mis Gorffennaf, cyhoeddodd y Comisiwn Coedwigaeth becyn cymorth o £600,000 ar gyfer perchenogion coetiroedd yn Ne-orllewin Lloegr a Chymru i helpu i fynd i’r afael â’r achos o haint P. ramorum ar goed llarwydd. Mae’r pecyn yn rhan o raglen reoli pum mlynedd, gwerth £25 miliwn gan Defra ar gyfer Phytophthora.\nMae Comisiwn Coedwigaeth Cymru’n datblygu rhaglen ategol o gymorth ar gyfer perchenogion coetiroedd preifat y mae achosion o P. ramorum wedi’u cadarnhau ar eu tir. Caiff manylion am y cymorth hwn eu cyhoeddi ym mis Medi.\nMae rhagor o wybodaeth am P. ramorum ar gael ar wefan y Comisiwn Coedwigaeth sef www.forestry.gov.uk/pramorum Er mwyn cael rhagor o wybodaeth am y gronfa gymorth neu i roi gwybod am achosion tybiedig o heintiau P. ramorum yn eu coed, dylai perchenogion coetiroedd gysylltu â Swyddfa Grantiau a Rheoliadau Comisiwn Coedwigaeth Cymru ar: 0300 068 0300 neu anfonwch neges e-bost at: bww.ts@forestry.gsi.gov.uk\nMae P. ramorum yn organeb ‘dan gwarantîn’ yn unol â Chyfraith yr Undeb Ewropeaidd ac mae’n rhaid rhoi gwybod i’r awdurdodau perthnasol os tybiwch ei fod yn bresennol (y Comisiwn Coedwigaeth, Fera, Llywodraeth Cynulliad Cymru neu Lywodraeth yr Alban). Fe’i canfuwyd ym Mhrydain am y tro cyntaf ar blanhigyn virbunum mewn planhigfa yn 2002.\nGall P. ramorum ladd llawer o’r planhigion y mae’n ei heintio, ond mae’r symptomau’n amrywio yn ôl y rhywogaeth. Ar goed llarwydd Japaneaidd (Larix kaempferi), mae’n peri i flaenau egin wywo ac i nodwyddau droi’n ddu a chwympo cyn eu pryd. Gall cancrau sy’n gwaedu resin ymddangos ar y canghennau a’r boncyff uchaf. Mae coed llarwydd Japaneaidd sydd wedi’u heintio’n creu niferoedd hynod uchel o’r sborau sy’n lledaenu’r afiechyd - pum gwaith yn fwy na’r lefel a grëir ar rododendron - sy’n golygu y gall yr afiechyd effeithio ar nifer fawr o goed a phrysglwyni.\nNid yw P. ramorum wedi’i ganfod ar unrhyw larwydd Ewropeaidd (Larix decidua) na choed larwydd cymysgryw (Larix x eurolepsis), sef y ddau fath arall o rywogaeth larwydd sy’n tyfu ym Mhrydain, ond byddwn yn cadw golwg agos ar y rhywogaethau hyn.\nGellir lledaenu P. ramorum ar esgidiau, olwynion cerbydau, offer, a pheirianwaith sydd wedi’u defnyddio mewn coedwigoedd sydd wedi’u heintio, neu drwy symud planhigion heintiedig. Gellir ei ledaenu wrth i’r glaw dasglu, drwy darth ac awelon hefyd.\nNi ddaethpwyd o hyd i P. ramorum ar unrhyw goed yn Yr Alban, ac nid yw’n niweidiol i bobl nac anifeiliaid.\nMae P. ramorum yn achosi’r afiechyd sy’n adnabyddus del "marwolaeth derw sydyn" yn y UDA, lle mae wedi lladd miliynau o goed derw a derw dwysflodeuog brodorol Americanaidd. Fodd bynnag, nid yw hyn yn wir ym Mhrydain, lle mae profion mewn labordai wedi dangos bod ein dwy rywogaeth dderw frodorol o dderw, sef sesil a phendyclaidd, yn fwy gwydn o lawer i P. ramorum na’u cymheiriaid Americanaidd. Cadarnhawyd bod llai na phum derwen wedi’u heintio â P. ramorum ym Mhrydain.\nNi ddylid camgymryd P. ramorum am ddirywiad derwen aciwt (AOD), sy’n afiechyd ar wahân sy’n effeithio ar goed derw yng Nghanolbarth Lloegr a rhannau o Gymru a De-ddwyrain Lloegr, yr ymddengys fod rhywogaeth newydd o facteria’n bresennol.\nMae llarwydd yn goed cryf a gwydn sy’n gwrthsefyll newidiadau rhwng amodau gwlyb a sych yn dda iawn ac sy’n gwrthsefyll pydru wrth eu defnyddio yn y tir. Felly mae galw amdanynt i’w defnyddio ar gyfer pyst ffensys, paneli ffensys, cladin waliau allanol, cychod, siediau a dodrefn, yn ogystal â’i defnyddio dan do ar gyfer lloriau a bwrdd sglodion. Mae’n hawdd eu staenio, eu gweithio a’u gorffen. Nid oes ffigurau cyflawn ar gael ar gyfer niferoedd llarwydd Japaneaidd eu hunain, ond mae’r tair rhywogaeth o larwydden gyda’i gilydd yn gorchuddio tua 134,000 o hectarau ym Mhrydain, neu tua 5% o gyfanswm coetir. Y ffigurau cenedlaethol unigol yw:\nCymru - 23,000ha / 8%; Lloegr - 43,000ha / 4.3% Yr Alban - 65,000ha / 5.1% (I droi hectarau’n erwau, lluoswch gan 2.47) ENWAU CYSWLLT Y CYFRYNGAU\nyng Nghymru - Mary Galliers mailto:mary.galliers@forestry.gsi.gov.uk0300 068 0300;\nym Mhrydain Fawr gyfan - Charlton Clark charlton.clark@forestry.gsi.gov.uk; 0131 314 6500\nMae tua 14% o Gymru wedi’i gorchuddio gan goetiroedd. O hyn, mae Llywodraeth Cynulliad Cymru’n berchen ar 38% (126,000 o hectarau/311,000 o erwau). Adran goedwigaeth Llywodraeth Cynulliad Cymru yw Comisiwn Coedwigaeth Cymru ac mae’n rheoli’r coetiroedd hyn ar ei rhan. Mae Comisiwn Coedwigaeth Cymru’n rhoi cyngor ar bolisi coedwigoedd i’r Gweinidog sy’n gyfrifol am goedwigaeth. Mae’n rhoi cymorth grant i berchenogion coetiroedd eraill ac yn rheoleiddio coedwigaeth drwy roi trwyddedau cwympo. Mae hefyd yn rhan o’r Comisiwn Coedwigaeth yn y DU ac yn cyfrannu at yr agenda coedwigaeth rhyngwladol. Mae rhagor o wybodaeth am Goetiroedd i Gymru ar gael o www.forestry.gov.uk/wales


Taith gerdded parcdir Dolaucothi | National Trust\nTaith gerdded parcdir Dolaucothi\nTaith gerdded rwydd a hamddenol o amgylch tir plasty Dolaucothi, a chyfle i fwynhau llwybr ger yr afon ac ar hyd y brif fynedfa i’r hen ystâd hyfryd hon.\nYn y gwanwyn mae’r gerddi dan garped o glychau’r gog ac yn yr hydref mae’n lle gwych i ddod o hyd i ffyngau.\nDolaucothi Gold Mines, Llanwrda, Carmarthenshire SA19 8US\nMap Explorer 186\nCerddwch dros yr afon Cothi Keith Morris\nCroeswch y ffordd o’r maes parcio a mynd drwy’r giât i’r llannerch. Fe welwch chi lawer o foncyffion yn yr ardal hon lle mae coed wedi cael eu torri. Bydd coed brodorol fel bedwen, onnen a derwen yn tyfu yma yn eu lle, ac yn ei newid yn goedwig brydferth.\nDilynwch y llwybr ar hyd yr Afon Cothi a chadwch lygad ar agor am las y dorlan a dyfrgwn sydd weithiau i’w gweld ar y rhan hon o’r daith. Ewch drwy’r giât ar y trac a throi i’r chwith, i lawr at y bont.\nPam fyddai rhywun yn adeiladu pont mor bert i fynd â thrac fferm dros yr afon? Roedd y trac hwn yn arfer bod yn rhan o’r fynedfa ddwyreiniol i Blasty Dolaucothi. Adeiladwyd y bont i’r patrwm hwn yn 1836 i fynd â choetsys ceffylau a a thrapiau merlod, ac i atgoffa ymwelwyr eu bod wedi dod i ymweld ag ystâd wych.\nCroeswch y bont a throi i’r dde drwy’r giât, gan anelu at gornel y wal furiog. Y tu ôl i’r waliau cerrig enfawr hyn mae padog â phorfa lle mae defaid yn pori. Ond 200 mlynedd yn ôl, roedd yn ardd urddasol gyda phlanhigion egsotig, lle’r oedd merched y tŷ yn cael mwynhau’r crwydro yn yr awyr agored.\nDilynwch y llwybr, gyda’r ardd ar eich llaw dde. Mae pob math o lwyni a chonifferau yn tyfu yma ; rhain yw gweddillion yr ardd oedd yma yn yr 1800au. Dringwch dros y sticill a chario ymlaen ar hyd y llwybr.\nCyn i chi ddringo’r sticill nesaf, edrychwch am y groto yng nghanol gwreiddiau’r coed. Roedd hwn hefyd yn rhan o gynllun yr ardd. Dringwch y stepiau ac yna troi i’r chwith ar lwybr cul drwy’r coed, uwchlaw glan yr afon.\nDilynwch y llwybr i’r fan lle mae’n ymuno â’r brif rodfa wrth y fynedfa i’r ffordd. Mae’r ganolfan ymwelwyr (a’r toiled) i fyny’r ffordd ar eich de. Yma gallwch ddarganfod mwy am yr ardal, ac am Ystâd Dolaucothi. Trowch i’r chwith yn y gyffordd i ddychwelyd i faes parcio'r Mwyngloddiau Aur.\nMae’r llwybr yn anwastad mewn mannau a gall fod yn fwdlyd. Ychydig o risiau, stiglau a giatiau. Rhan gyntaf y llwybr yn addas ar gyfer cadeiriau olwyn.


Ceisiadau am wybodaeth - Gwybodaeth gyhoeddus - Prifysgol Caerdydd\nCynllun cyhoeddi Open\nCeisiadau rhyddid gwybodaeth a gwybodaeth amgylcheddol Open\nMae Prifysgol Caerdydd wedi’i chofrestru â Swyddfa'r Comisiynydd Gwybodaeth (ICO) fel Rheolwr Data. Fel rheolwr a phrosesydd data personol mae gennym ymrwymiadau mewn perthynas â gwybodaeth bersonol unigolion, i gefnogi hawliau unigolion i gael gafael ar eu gwybodaeth bersonol ac i sicrhau bod unrhyw rannu data personol yn cael ei wneud yn gyfrifol yn unol â deddfwriaeth diogelu data.\nYn ogystal, mae'r Brifysgol yn awdurdod cyhoeddus at ddibenion Deddf Rhyddid Gwybodaeth 2000 a Rheoliadau Gwybodaeth Amgylcheddol 2004. Fel y cyfryw, rhaid iddi gydymffurfio â cheisiadau dilys gan y cyhoedd i roi gwybodaeth sydd ganddi oni bai bod y wybodaeth benodol honno wedi'i heithrio rhag cael ei datgelu.\nMae Deddf Rhyddid Gwybodaeth 2000 yn rhoi'r hawl i'r cyhoedd gael gafael ar wybodaeth a gedwir gan awdurdodau cyhoeddus neu ofyn amdani.\nRydym wedi ymrwymo i fod yn agored ac yn dryloyw ac yn cyhoeddi ystod eang o wybodaeth am weithgareddau'r Brifysgol ar ein gwefan. Rydym hefyd yn cynnal cynllun cyhoeddi sy’n nodi gwybodaeth sydd ar gael i'r cyhoedd.\nOs nad yw'r wybodaeth ar gael drwy ein gwefan neu gynllun cyhoeddi, gallwch gyflwyno cais ysgrifenedig am wybodaeth. Mae gwybodaeth benodol wedi'i heithrio rhag cael ei datgelu ac mae gennym hawl i wrthod ymateb i geisiadau trallodus ac ailadroddus. Mae rhestr lawn o eithriadau ar gael gan Swyddfa'r Comisiynydd Gwybodaeth.\nMae Rheoliadau Gwybodaeth Amgylcheddol 2004 yn llywodraethu ceisiadau am wybodaeth amgylcheddol. Rydym yn cyhoeddi gwybodaeth am ymrwymiad y Brifysgol i ddatblygu cynaliadwy a'r Strategaeth Cynaliadwyedd Amgylcheddol ar ein gwefan, a, lle na chyhoeddir gwybodaeth gallwch gyflwyno cais am wybodaeth amgylcheddol.\nMae gwybodaeth amgylcheddol yn cynnwys:\ncyflwr unrhyw ddŵr neu aer, cyflwr unrhyw fflora neu ffawna, cyflwr unrhyw bridd, neu gyflwr unrhyw safle naturiol neu dir arall\ngwastraff, allyriadau a gollyngiadau i'r amgylchedd\nunrhyw weithgareddau neu fesurau gweinyddol neu fesurau eraill (gan gynnwys unrhyw raglenni rheoli amgylcheddol) sydd wedi'u cynllunio i ddiogelu'r rhain\ncyflwr iechyd a diogelwch pobl, gan gynnwys halogi'r gadwyn fwyd.\nNid yw bob amser yn bosibl rhyddhau gwybodaeth amgylcheddol. Mae manylion eithriadau i'r ddyletswydd i ddatgelu gwybodaeth amgylcheddol yn Rheoliadau Gwybodaeth Amgylcheddol 2004.\nGDPR y DU a Deddf Diogelu Data 2018 - Ceisiadau data personol\nMae GDPR y DU a Deddf Diogelu Data 2018 yn nodi'r egwyddorion a'r ymrwymiadau eraill y mae'n rhaid i sefydliadau eu dilyn er mwyn gwneud yn siŵr bod data personol unigolyn yn cael ei gasglu, ei ddefnyddio a'i gadw'n gyfrifol. Gallwch ddod o hyd i ragor o wybodaeth am sut mae'r Brifysgol yn ymdrin â'r cyfrifoldeb hwn ar ein tudalennau diogelu data. Rydym yn nodi manylion ynghylch pa ddata personol rydym yn ei gasglu, sut y gellir ei ddefnyddio ac i bwy y gallwn ddatgelu'r data. Rydym hefyd yn rhoi gwybodaeth am hawliau unigolyn a sut y gall arfer yr hawliau hynny, gan gynnwys yr hawl i gael mynediad.


Gwyliwch Any Show Apk Download Ar gyfer Android [Diweddaraf 2022]\nMawrth 5, 2022 Ionawr 13, 2022 by Reyan Ahmad\nYdych chi'n chwilio am y casgliad mwyaf o'r cyfresi Gwe, Ffilmiau a Dramâu gorau? Os oes, yna rydyn ni yma gyda'r cymhwysiad Android diweddaraf, a elwir yn Watch Any Show. Mae'n cynnig y casgliad gorau o adloniant o bob platfform gwahanol.\nMae yna dunelli o ffurflenni a chymwysiadau yn y farchnad, lle gallwch ddod o hyd i rai o'r cyfryngau adloniant gorau. Ond fel arfer, mae'r mathau hyn o apiau'n cynnig mynediad premiwm, sy'n golygu mai dim ond os ydych chi'n eu talu am y premiwm y gallwch chi ffrydio.\nMae rhai apiau yn cynnig cynnwys am ddim heb unrhyw daliadau premiwm, ond mae taliadau cudd hefyd yn yr apiau hynny. Mae'n rhaid i chi wylio y bydd hysbysebion yn ffrydio unrhyw fideo ac mae'r broblem arall yn gynnwys cyfyngedig. Fel arfer, mae'r app rhad ac am ddim yn cynnig cynnwys cyfyngedig, sydd eisoes yn y farchnad.\nFelly, rydyn ni yma gyda'r cymhwysiad anhygoel hwn, sy'n cynnig y casgliad mwyaf gorau o gynnwys adloniant am ddim. Mae hefyd yn cynnig tunnell o nodweddion, y byddwn yn eu rhannu'n fanwl isod. Felly, arhoswch gyda ni am ychydig ac archwilio'r app hon.\nTrosolwg o Gwylio Unrhyw Sioe\nMae'n gymhwysiad adloniant Android, sy'n cynnig casgliad o gyfresi gwe, dramâu, a ffilmiau o ffurfiau adloniant taledig eraill, lle mae'n cynnig yr holl gynnwys taledig am ddim. Felly, gallwch chi ffrydio'r holl gynnwys sydd ar gael heb dalu ceiniog sengl.\nMae Ap Ffilm yn darparu rhywfaint o gynnwys cyfan rhai o'r llwyfannau enwog fel Netflix, Amazon, Prime, Hot Star, Zee5, a llawer mwy. Os ydych chi'n hoff o anime, yna gallwch chi hefyd ddod o hyd i gasgliad mawr o ffilmiau animeiddiedig, a chyfresi gwe hefyd.\nMae'n cynnig ffrydio mewn gwahanol ansawdd arddangos, y gellir ei newid â llaw yn ôl y cysylltiad rhyngrwyd. Mae ansawdd arddangos fel arfer mewn HD llawn, y gallwch chi ei newid, ond oherwydd gweinyddwyr uchel. Mae'n darparu'r cysylltiad gorau heb unrhyw oedi.\nMewn unrhyw gyfres we mae dod o hyd i'r penodau yn anodd, ond yn y cais hwn, mae'n llawer haws. Mae'n darparu'r holl gasgliad o benodau o gyfresi penodol. Does ond angen i chi fanteisio ar y gyfres ac ar y gwaelod fe welwch yr holl benodau sy'n ymwneud â'r cyfryngau.\nMae yna wahanol gyfryngau adloniant o bob rhan o'r byd, sy'n cynnig ieithoedd gwahanol. Felly, mae ychydig yn anodd ei ddeall, felly mae'n darparu is-deitlau mewn gwahanol ieithoedd. Gallwch ei ychwanegu a'i dynnu o unrhyw fideo.\nMae stemio yn opsiwn da i'r bobl hynny sy'n defnyddio rhyngrwyd cyflym gyda rhyngrwyd diderfyn. Ond mae'n anodd iawn i'r rhai sy'n defnyddio rhyngrwyd araf ac sydd â rhyngrwyd cyfyngedig. Wrth i ni rannu mae'n ei gynnig i ffrydio, ond mae hefyd yn darparu cynnwys y gellir ei lawrlwytho.\nGallwch chi lawrlwytho unrhyw gynnwys ar yr app hon. Y broblem yw dod o hyd i'r opsiwn lawrlwytho ychydig yn anodd, ond mae ar gael yn yr app hon. Os ydych chi am lawrlwytho unrhyw beth, tapiwch arno a bydd gennych y manylion am y cynnwys hwnnw. Mae angen i chi sgrolio i lawr, yna fe welwch yr un fideo.\nYng nghornel dde uchaf y fideo, mae opsiwn cwympo ar gael. 'Ch jyst angen i chi ei agor a bydd gennych yr opsiwn llwytho i lawr. Mae'n darparu gwahanol Nodweddion arddangos, rhinweddau Sain, a hefyd yr is-deitlau.\nMae'n rhaid i chi eu haddasu â llaw yn ôl eich angen a thapio ar y botwm lawrlwytho. Bydd y dadlwytho yn cychwyn, y gallwch ei weld yn y manylion lawrlwytho. Mae'r manylion ar gael yn y gornel uchaf ar y dde.\nMae Watch Any Show Apk hefyd yn darparu system ailddechrau awtomatig, lle nad oes angen i chi chwarae unrhyw fideo o'r cychwyn cyntaf. Ar ôl i chi wylio unrhyw fideo i bwynt a stopio gwylio ac ar ôl hynny pan fyddwch chi'n ailagor y ffeil honno, bydd yn ei ailddechrau'n awtomatig o'r torbwynt olaf.\nGallwch ddod o hyd i rai o'r sioeau teledu a ffilmiau diweddaraf yma. Mae'n cynnig casgliad o fwy na 40 mil ac mae hefyd yn rhoi'r gallu i chi ofyn am unrhyw gyfryngau sydd ar goll. Bydd yn cael ei ychwanegu at y gweinyddwyr cyn gynted â phosibl.\nCrybwyllir rhai o'r prif nodweddion yn yr adran uchod, ond mae llawer mwy. Felly, dim ond lawrlwytho app hwn ac archwilio ei holl nodweddion ohono. Gallwch hefyd rannu eich profiad ag eraill, trwy'r adran sylwadau isod.\nEnw Gwyliwch Unrhyw Sioe\nMaint 6.67 MB\nEnw'r Pecyn dev.pratek.gwyliwch unrhyw sioe\nYn y rhestr isod, rydyn ni'n mynd i rannu rhai o brif nodweddion y cais hwn. Gallwch hefyd rannu'ch profiad gyda ni trwy'r adran sylwadau isod a theimlo'n rhydd i'w ddefnyddio.\nCasgliad enfawr o adloniant\nFideos y gellir eu lawrlwytho\nFfilmiau ar Gais\nNid oes angen cofrestru na chyfrifon\nYchwanegu Cyfryngau diweddaraf ar Weinyddion yn ddyddiol\nMae gennym ni fwy o apiau adloniant i chi.\nNid yw Gwylio Any Show Apk ar gael ar Google Play Store. Felly, rydyn ni'n mynd i rannu dolen ddiogel a gweithredol i'r app hon gyda chi i gyd. 'Ch jyst angen i chi ddod o hyd i'r botwm lawrlwytho, sydd ar gael ar frig a gwaelod y dudalen hon. Tap ar y botwm lawrlwytho ac aros ychydig eiliadau, bydd y lawrlwythiad yn cychwyn yn awtomatig.\nNid yw'r broses osod yn anodd, ond rydym am sicrhau y cewch brofiad da gyda ni ac nad oes gennych unrhyw fath o gymhlethdodau. Felly, rydyn ni'n mynd i rannu'r broses osod fel camau yma, y gallwch chi eu dilyn ar gyfer gosodiad di-ffael.\nEwch i Gosodiadau eich dyfais Android\nDewch o hyd i'r panel Diogelwch a'r Marc Gwirio ar 'Unknown Souce'\nYmadael â'r Rheolwr Gosodiadau a Dod o Hyd i Ffeil\nTap ar y ffeil Apk wedi'i Lawrlwytho a Dewiswch Dewis Gosod\nArhoswch ychydig eiliadau, nes bod y broses osod wedi'i chwblhau\nGwylio Unrhyw Sioe yw'r cymhwysiad gorau i gael yr adloniant gorau am ddim. Felly, defnyddiwch yr app hon a chael mynediad at adloniant diderfyn. Os oes gennych unrhyw ymholiadau yn ei gylch o hyd, yna croeso i chi gysylltu â ni. Os ydych chi eisiau mwy o apiau anhygoel, ewch i ymweld â'n Gwefan.\nCategorïau apps, Adloniant Tags Ap Ffilm, Gwyliwch Unrhyw Sioe, Gwyliwch Unrhyw Sioe Apk, Gwyliwch Unrhyw Sioe Ap llywio Post\nDadlwythiad Ap Cymhareb Wyneb Perffaith ar gyfer Android \nvGamer Apk Dadlwythiad Am Ddim Ar Gyfer Android [Ennill Arian 2022]


PCS yn cynnig cyngor, cymorth ac eiriolaeth i unrhyw un o 16 oed i fyny. Mae'r gwasanaeth hwn yn cynorthwyo gyda thai , budd-dal lles a phroblemau digartrefedd cysylltiedig eraill. Mae'r gwasanaeth hw...\nMae hwn yn Gosod Sector Preifat / Asiantaeth Prydlesu ( a Denantiaeth Gwasanaeth Cyfryngu ) sy'n cynnig llety fforddiadwy a chynaliadwy i bobl yn Sir Benfro . Gosod Llwybr yn cynnig ystod eang o gwasa...\nGrant Cefnogi Pobl Cynulliad Cymru sydd yn ariannu'r cynllun hwn a weinyddir gan yr Awdurdod Lleol. Mae'r gwasanaeth yn cynnig cefnogaeth lefel isel ar hyd pob daliadaeth ar gyfer grwpiau cleientiaid....\nMae'r cynllun hwn yn galluogi person(au) i gael mynediad i lety yn y sector rhentu preifat trwy ddarparu bond gwarantedig 'difrod yn unig' hyd at uchafswm lefel y cytunwyd arno. Rhaid i bob ymgeisydd...


Swydd rheolwr Cymru: Giggs, Bellamy a Roberts i gael eu cyfweld – Golwg360\n6 Ionawr 2018 am 10:13\nMae lle i gredu mai tri ymgeisydd – Ryan Giggs, Craig Bellamy ac Osian Roberts – fydd yn cael eu cyfweld ar gyfer swydd rheolwr tîm pêl-droed Cymru.\nMae Cymdeithas Bêl-droed Cymru’n chwilio am olynydd i Chris Coleman, a gafodd ei benodi’n rheolwr ar Sunderland ym mis Tachwedd.\nFe adawodd ei swydd gyda Chymru ar ôl ychydig yn llai na chwe blynedd wrth y llyw.\nMae disgwyl i enw’r rheolwr newydd gael ei gyhoeddi cyn diwedd y mis.\nY ceffylau blaen\nDoes gan yr un o’r tri cheffyl blaen brofiad o fod yn rheolwr, ac mae proffil rhyngwladol Ryan Giggs yn ei wneud yn ffefryn ymhlith y bwcis.\nRoedd hefyd wedi cael profiad o hyfforddi gyda Man U o dan Louis van Gaal, cyn gadael y clwb yn 2016 pan gafodd Jose Mourinho ei benodi’n rheolwr.\nFe fyddai gwaith Osian Roberts yn is-reolwr o dan Chris Coleman a’i wybodaeth am y garfan yn ystod y cyfnod hwnnw’n ei osod o flaen y ddau arall, ar ôl helpu’r garfan i gyrraedd rownd gyn-derfynol Ewro 2016.\nOnd mae’r cyn-ymosodwr Craig Bellamy hefyd wedi datgan ei ddiddordeb yn y swydd, ac yntau’n gyfrifol am ddatblygu chwaraewyr iau Caerdydd o dan reolaeth Neil Warnock.\nMae Tony Pulis allan o’r ras erbyn hyn, ac yntau newydd gael ei benodi’n rheolwr ar Middlesbrough.


Llyfr Llafar | Cymdeithas Deillion Gogledd Cymru\nLlyfrau llafar Cymraeg newydd ar gael yn eich llyfrgell\nMae Cymdeithas Gogledd Cymru yn cynhyrchu llyfrau llafar ar CD i’r gwasanaeth llyfrgell ledled Gogledd Cymru.\nMae’r llyfrau a ganlyn ar gael yn eich llyfrgell leol. Am ragor o wybodaeth, cysylltwch â Gwyn Jones ar 01248 353604.\nNewydd yn 2019\nLlyfrau Llafar ar CD i lyfrgelloedd\nDyma stori dyn dewr, penderfynol - dyn a fynnodd yr hawl i fyw. Daeth Irfon Williams o Fangor yn wyneb cyfarwydd ledled Cymru pan drafododd ei ddeiagnosis o ganser y coluddyn ar y cyfryngau. Ei fwriad oedd codi ymwybyddiaeth o'r clefyd, ond bu iddo gyflawni cymaint mwy na hynny. Irfon Williams, a courageous, determined cancer sufferer who fought for the right to obtain drugs to extend his life. He drove many charity campaigns which raise awareness of the needs of cancer patients in Wales, in particular the ‘Hawl i Fyw’ (Fighting Chance) campaign.\nStraeon byrion cyfoes, yn gymysgedd o'r crafog, y dychanol a'r doniol. Maen nhw i gyd yn ymdrin â phobol ar y cyrion. Cyfrol arbennig gan awdur y nofel boblogaidd, Pantywennol\nNofel gyfoes am ddwy hanner chwaer sy’n cyfarfod am y tro cyntaf yn angladd eu tad. Stori ddifyr gan awdures boblogaidd sy’n plethu’r doniol a’r dwys.\nCyfrol o straeon byrion yn ymwneud â natur, perthynas dyn â’i gyd-ddyn, cariad a cholled. Mae pob stori, fel y stori deitl, yn ceisio mynd i’r afael â chnewyllyn perthynas y cymeriadau â’i gilydd.\nDyddiau ysgol… dyddiau gorau bywyd? Wrth deithio i fyny’r A470 i aduniad ysgol, tydi Megan ddim yn siwr iawn beth i’w ddisgwyl. A ffrindiau bore oes bellach ond yn ddieithriaid sy’n rhannu rhai o’r un atgofion, oni fyddai’n well iddi droi yn ôl am Gaerdydd? Ond ar y llaw arall, mae’n ysu i glywed mwy am amgylchiadau marwolaeth un o’i chyn-athrawon…\nDyma nofel gyntaf yr awdur i oedolion ers 10 mlynedd. Nofel gyffrous sy’n mynd â’r darllenydd i fyd y goruwchnaturiol. Mae’n adrodd hanes gŵr oedrannus yn ymddeol i’w hen fro ar ôl treulio oes yn gweithio dros y ffin yn Lloegr. Mae’r dychwelyd i’w hen gynefin nid yn unig yn dwyn atgofion cymysg iawn yn ôl iddo ond hefyd yn ail agor hen graith sydd ynghlwm wrth ddirgelion a drychiolaethau’r gorffennol.\nNofel rymus a gafaelgar sy’n cyffwrdd y galon. Mae peryglon mewn cadw hen gyfrinachau. A fydd Now a Lois yn talu’r pris am weithredoedd eu rhieni? Dilyniant i Mynd Adra’n Droednoeth yw’r nofel hon ond mae’n sefyll ar ei thraed ei hun. Mynd Adra’n Droednoeth, this novel is a complete story in its own right.\nNofel ddirgelwch i oedolion. Trwy gyfres o ddigwyddiadau cyffrous, aiff Cefin Roberts â ni o bentref bach tawel yn Arfon i un o ddinasoedd llawn rhamant yr Eidal. Mae Emrys Pritchard wedi bod yn ei feio’i hun byth ers diflaniad ei unig ferch, Mari Lisa – cannwyll ei lygad – ac mae pethau wedi mynd o ddrwg i waeth iddo ar ôl i Carys, ei wraig, ei adael.\nEnglish Catalogue (Linc i'w ddod yn fuan)\nEnglish Books for Children and Young People (Linc i'w ddod yn fuan)\nWelsh Catalogue (Linc i'w ddod yn fuan)\nWelsh Books for Children and Young People (Linc i'w ddod yn fuan)


Coleg Celf Abertawe wrth eu bodd gyda’u henwebiad gan BAFTA Cymru ar gyfer Beddgelert\nMae ffilm a ysgrifennwyd a chyfarwyddwyd gan Medeni Griffiths, y cyfarwyddwr ffilm o Gymru, y bu staff, myfyrwyr a graddedigion Coleg Celf Abertawe YDDS yn rhan o’i chynhyrchu, wedi’i henwebu am wobr BAFTA Cymru.\nCafodd y ffilm ‘Beddgelert’ ei dangos am y tro cyntaf ar S4C ar 2 Tachwedd y llynedd, yn rhan o dymor Chwedlau – Legends S4C. Mae hi wedi’i henwebu am y Ffilm Fer Orau yng Ngwobrau BAFTA Cymru 2018.\nYn ei rôl fel dylunydd cyswllt, bu Dr Amanda Roberts, Swyddog Cyswllt Addysg Coleg Celf Abertawe YDDS, yn hyfforddi a mentora’r holl fyfyrwyr a fuodd yn rhan o rolau’r adran gelf. Hefyd, Dr Roberts a arweiniodd yr adran addysg a hyfforddiant, gan ddod o hyd i a chefnogi hyfforddeion o’r holl adrannau ac o bob rhan o Gymru.\nDywedodd: “Gyda diolch i fwrsarïau interniaeth YDDS a chyngor a chefnogaeth Amanda Hughes o Wasanaethau Ymchwil, Arloesi a Menter y Brifysgol, ynghyd ag ymrwymiad BadWolf i gefnogi a datblygu talent newydd, llwyddodd YDDS i ddiogelu lleoliadau ar gyfer nifer uchel o fyfyrwyr y datblygodd llawer ohonynt yr hyder i ymgymryd â rolau cyfrifol, y maent wedi’u cydnabod yn llawn amdanynt gan y tîm cynhyrchu.”\nAidan Biddiscombe – Cyfarwyddwr celf goruchwyliol (Graddiodd o’r BA Darlunio yn 2017, Artist Preswyl 2017/18 Coleg Celf Abertawe, YDDS)\nCyfarwyddwr celf wrth gefn Joseph Wynne (Coleg Celf Abertawe, YDDS, cyn-fyfyriwr)\nArtist bwrdd stori Simon Phillips (Graddiodd o’r BA Darlunio yn 2017, Coleg Celf Abertawe, YDDS)\nAil AD Aaron Roberts (BA Ffilm a Diwylliant Gweledol, YDDS, Caerfyrddin)\nCynorthwyydd cynhyrchu Emily Evans\nCynorthwyydd Camera Sarah Hawley (Graddiodd o’r BA Ffilm a Theledu yn 2017, Coleg Celf Abertawe, YDDS)\nRachel Davies – Cynorthwyydd Camera (BA Ffilm a Diwylliant Gweledol, YDDS, Caerfyrddin)\nCynorthwyydd Sain Jake Bourton (Graddiodd o’r MA Ffilm a Theledu yn 2017, Coleg Celf Abertawe, YDDS)\nCynorthwyydd Gwisgoedd Georgia Walters (BA Ffilm a Diwylliant Gweledol, YDDS, Caerfyrddin)\nWedi’i saethu ar leoliad yn ardal Dolwyddelan, Eryri, prif gymeriadau trasig y ffilm yw’r tywysog Llywelyn Fawr (a bortreadwyd gan Andrew Howard) a’i ddiweddar wraig, Siwan (Catherine Ayers). Drwy arbrofi gyda Chymraeg hynafol, mae’r awdur yn rhoi bywyd newydd i’r stori drasig. Fe glywn iaith sy’n cael ei hysbrydoli gan iaith a fyddai wedi cael ei siarad adeg teyrnasiad Tywysog Cymru yn y 12fed ganrif a’r 13eg ganrif. Darperir isdeitlau ar y sgrîn mewn Cymraeg modern.\nMae Medeni Griffiths, yr ysgrifennydd/cyfarwyddwr o Gymru sy’n byw yn Los Angeles, sy’n enwog am ei harddull gyfarwyddo ddychmygus a diddorol mewn ffilmiau fel ‘Summit’, yn cyflwyno themâu newydd i ychwanegu dyfnder a lliw at y stori enwog sydd wedi ei rhoi ar gof a chadw ar y garreg gladdu enwog yn y pentref yn Eryri. Cyfarwyddwyd y ffilm gan Medeni Griffiths, gyda Ben Jenkins yn gynhyrchydd.\nDywedodd Medeni: “Ers oeddwn yn blentyn, rwyf wedi caru stori Beddgelert ac er bod llawer o bobl yn ei ystyried yn stori drasig, roedd arna’i eisiau gwneud rhywbeth oedd â llygedyn o obaith ar y diwedd i’r cymeriad hwn a’i fab; mae ganddynt ddyfodol gyda’i gilydd. Mae’n ennyn dagrau, ond rwy’n gobeithio y bydd yn hudo ac ysbrydoli pobl.”\nYma, bydd y gwylwyr yn cwrdd â Llywelyn Fawr sydd eisoes yn galaru, ac yn hiraethu am ei wraig farw, Siwan. Mae’n chwilio am gysur yn ei gastell yn Nolwyddelan, gan gymryd ei fab newydd-anedig gydag ef a’i gi mwyaf ffyddlon, Gelert. Ond er gwaethaf cwmnïaeth Gelert, mae galar Llywelyn yn ei ddallu, ac nid yw’n gweld y perygl newydd sy’n bygwth ei deulu.\nMae’r ffilm hefyd yn cynnwys y sêr Rupert Bradfield yn chwarae rhan mab Llywelyn sef Dafydd a Fern yn chwarae rhan Gelert. Gyda Ceiri Torjussen, y cyfansoddwr sydd wedi ennill gwobrau, yn ysgrifennu’r sgôr ac Alys Bevan yn gyfarwyddwraig gwisgoedd, mae’r cynhyrchiad Bad Wolf hwn yn un o nifer o ffilmiau byr a gomisiynwyd ar gyfer cynllun ‘Beacons’ ar gyfer gwneuthurwyr ffilmiau sy’n dod i’r amlwg, wedi’i ariannu gan Ffilm Cymru Wales a’r Rhwydwaith BFI mewn cysylltiad â Western Edge Pictures a Gennaker Grou.\nHefyd, mae drama S4C ‘Bang’, stori gyffrous am waed, cariad a pherthnasoedd dynol, wedi’i enwebu ar gyfer 5 categori – dylunydd gwisg gorau, cyfarwyddwr: ffuglen, golygu, drama deledu ac ysgrifennwr yng Ngwobrau BAFTA Cymru 2018.\nBuodd saith myfyriwr o’r Drindod Dewi Sant yn ffodus i fod wedi cael profiad gwaith ar set Bang, sydd wedi’i leoli ym Mhort Talbot.\nFe’i cynhyrchir gan Joio a’i greu gan yr ysgrifennwr cymeradwyedig Roger Williams (Tir, Galesa, Gwaith Cartref). Cafodd y gyfres ei saethu ym Mhort Talbot yn ystod y gwanwyn a’r haf y llynedd ac roedd gan y saith o fyfyrwyr YDDS rolau mewn amrywiaeth o adrannau, gan gynnwys y Swyddfa Gynhyrchu a’r adrannau gwisgoedd, camera, goleuo a chelf.\nDechreuodd y berthynas rhwng y cynhyrchiad a’r Brifysgol ar ddechrau 2017 pan ddaeth Roger Williams, crëwr Bang, i’r Brifysgol i siarad gyda’r myfyrwyr am y cynhyrchiad a chynnig iddynt y cyfle i weithio ar set a chael profiad uniongyrchol o gynhyrchu yn y cyfryngau. Arweiniwyd y prosiect ar y cyd gan Nerys Evans, Swyddog Prosiect Gweithredol, a annogodd myfyrwyr i gymryd rhan mewn prosiect a fyddai’n rhoi iddynt brofiad o weithio ar set cynhyrchiad drama prysur.\nMwynhaodd y myfyrwyr a weithiodd ar y cynhyrchiad bob eiliad o’r cyfle, gan ddysgu sgiliau newydd a datblygu fel unigolion. Roeddynt yn cynnwys Kimberly Latchem, myfyriwr MArts Ffilm a Chyfryngau Digidol; Ben Wheeler, sydd bellach yn fyfyriwr israddedig ail flwyddyn Ffilm a Chyfryngau Digidol; Aidan Biddiscombe sydd wedi graddio gyda BA dosbarth cyntaf mewn Darlunio yng Ngholeg Celf Abertawe YDDS a Louise Sullivan, myfyriwr Celf Sylfaen YDDS.


Cais Caerdydd Ewro 2020 | mela\nCais Caerdydd Ewro 2020\nDdechrau mis Mehefin, roedd llygaid y byd ar Gaerdydd wrth i’r ddinas gynnal Rowndiau Terfynol Cynghrair Pencampwyr UEFA. Yn dilyn llwyddiant ysgubol y digwyddiad, daeth cadarnhad yr wythnos diwethaf fod Caerdydd yn cael ei hystyried i gynnal pedair gêm yn nhwrnamaint Ewro 2020, ble bydd gemau’n cael eu cynnal ledled Ewrop i ddathlu 60 mlynedd o’r twrnamaint.\nCafodd Mela y fraint o gyd-weithio gyda Chymdeithas Bêl-droed Cymru yn y cyfnod yn arwain at Gynghrair y Pencampwyr yn ogystal â chefnogi’r tîm digidol dros benwythnos y rowndiau terfynol. Er mwyn clodfori ac i ddathlu’r digwyddiad mawreddog, yn fuan wedyn cafodd Mela eu comisiynu gan CBDC i greu llyfr arbennig i ddogfennu taith UCL y gymdeithas. Mae’r llyfr nid yn unig yn dathlu'r penwythnos bythgofiadwy ond hefyd yn cynnig cipolwg ar sut y gwnaeth CBDC, Caerdydd a Chymru lwyddo i gynnal digwyddiad chwaraeon unigol mwyaf y byd yn 2017.\nYn y llyfr, mae pob elfen o’r digwyddiad yn cael ei arddangos - o Ŵyl y Pencampwyr ym Mae Caerdydd i’r daith a welodd dlysau eiconig Cynghrair y Pencampwyr yn teithio o amgylch Gymru; o dwrnamaint pump bob ochr CBDC, 'Cwpan y Bobl', i Rowndiau Terfynol y Dynion a'r Merched a gynhaliwyd yn y brifddinas. Drwy luniau a stori mae’r llyfr yn ceisio adlewyrchu ysbryd y digwyddiad hanesyddol a’i effaith ar bêl-droed yng Nghymru.\nMae Mela yn hynod falch fod y llyfr wedi chwarae rhan wrth i Gaerdydd geisio eto ar gyfer cynnal gemau yn Ewro 2020.


Cefnogi cynnig i reoli'r Harbwr – Llanelli Online\nHome > Cymraeg > Cefnogi cynnig i reoli’r Harbwr\nCefnogi cynnig i reoli’r Harbwr\nLeave a commentIwan Lewis 18th December 2017 Cymraeg\nMAE Bwrdd Gweithredol Cyngor Sir Gaerfyrddin wedi cefnogi cynigion i brydlesu Harbwr Porth Tywyn i gwmni rheoli arbenigol gyda golwg ar sicrhau ei ddyfodol yn y tymor hir.\nHeddiw bu Aelodau’n ystyried cynigion gan The Marine Group, sydd am fuddsoddi yn yr harbwr a’i reoli fel marina o’r radd flaenaf.\nDywedodd y cwmni y gallai greu nifer o swyddi drwy gefnogi a buddsoddi mewn gwasanaethau megis atgyweirio cychod a pheirianneg, cyfleusterau ail-lenwi â thanwydd a theclyn codi cychod. Byddai hyn o gymorth o ran rhedeg yr harbwr o ddydd i ddydd ac yn ei helpu i gystadlu ag eraill o amgylch y DU.\nHefyd cynigir atebion cynaliadwy ar gyfer carthu’r harbwr a’r sianel fynediad.\nByddai cam o’r fath yn helpu’r Cyngor i fynd i’r afael â’r heriau parhaus o ran cynnal a chadw a rheoli mewn modd cynaliadwy, yn ogystal â chynnig gwell cyfleusterau a denu mwy o ddefnyddwyr.\nHefyd byddai’n datblygu rhagor ar yr harbwr fel rhan o’r prif gynllun adfywio ar gyfer yr ardal, gan ei gysylltu â datblygiadau ar y tir megis prosiectau adeiladu hamdden a phreswyl.\nDywedodd y cwmni y byddai’n hoffi addasu a helaethu adeilad presennol yr RNLI, wedi i’r ganolfan cwch achub newydd gael ei chwblhau, er mwyn darparu swyddfa newydd ar gyfer rheoli’r marina, gydag ystafelloedd newid modern, caffi a bwyty. Mae’r cwmni’n awyddus hefyd i weithio gyda’r gymuned leol a chefnogi busnesau lleol.\nByddai’r trefniant tymor hir yn golygu y byddai’r awdurdod yn elwa’n ariannol ac yn sicrhau bod ganddo ffrwd refeniw.\nMae’r Bwrdd Gweithredol wedi cefnogi’r cynnig mewn egwyddor a bellach bydd y Cyngor yn negodi telerau terfynol y brydles ac yn cwblhau’r gwiriadau diwydrwydd gofynnol.\nDywedodd y Cynghorydd Peter Hughes Griffiths, yr Aelod o’r Bwrdd Gweithredol dros Ddiwylliant, Chwaraeon a Thwristiaeth: “Mae angen inni ddod o hyd i atebion tymor hir ar gyfer dyfodol Harbwr Porth Tywyn fel marina deniadol o safon, sy’n gwbl weithredol. Mae cael cwmni rheoli arbenigol yn ategu ein dyheadau ar gyfer pawb sy’n defnyddio’r marina – y rhai sy’n defnyddio’r cyfleusterau morol a’r rhai sydd am ei fwynhau fel rhan o’n cynnig twristiaeth ehangach.\n“Mae’n rhaid i ni gael hyn yn iawn, felly byddwn ni’n cymryd pwyll wrth negodi’r telerau er mwyn sicrhau taw hwn yw’r opsiwn gorau ar gyfer y dyfodol.”\n2017, burry port, Carmarthenshire County Council, cymraeg, harbour, news, Press release, welsh\nGorsaf Pantyffynnon short-listed for national award\nTaith gerdded gerddi Glanyfferi\nAlan Evans 13th June 2017\nSupport for Burry Port Harbour management proposal


San Steffan wedi rhwystro gwelliannau Cymreig ac Albanaidd ac yn cadarnhau'r bachiad pŵer - Llais Sir Gâr\nSan Steffan wedi rhwystro gwelliannau Cymreig ac Albanaidd ac yn cadarnhau'r bachiad pŵer\nPostiwyd ar December 05 2017, 8:00 yb\nRhwystrodd Senedd San Steffan gwelliannau gan Lywodraethau’r Alban a Chymru i amddiffyn datganoli Cymreig yn ystod pleidleisiau yn Nhŷ’r Cyffredin yn oriau mân y bore.\nCyflwynodd Llywodraethau’r Alban a Chymru, gyda chefnogaeth Plaid Cymru, gwelliannu i Fesur (Ymadael) yr UE er mwyn diwygio Cymal sydd yn bwriadu galluogi y caiff pwerau mewn meysydd datganoledig eu hatal gan San Steffan.\nYn ystod y ddadl, cyfaddefodd AS Ceidwadol a Chadeirydd Pwyllgor Materion Cymreig, David T.C Davies, bod y Mesur Ymadael yn fachiad pŵer. Dywedodd: “mae’n fachiad pŵer, wrth gwrs mae’n fachiad pŵer, ac mae’n fachiad pŵer ardderchog hefyd.”\nMae Deddf Cymru 2017 yn deddfu y bydd gan Gynulliad Cenedlaethol Cymru gyfrifoldeb dros yr holl faterion sydd heb eu rhestru yn y rhestr o bwerau neilltuedig San Steffan. Heb gymal 11 o Fesur (Ymadael) yr UE, byddai'r pwerau sy'n cael eu dychwelyd o Frwsel mewn ardaloedd nad oedd ar y rhestr o bwerau neilltuedig, megis amaethyddiaeth, yr amgylchedd a thrafnidiaeth, felly'n mynd yn syth i'r Cynulliad Cenedlaethol. Bydd Cymal 11 yn sicrhau bod San Steffan yn atal y pwerau hynny.\nEnghraifft o effaith y bachiad pwer:\nMae amddiffyniadau hawliau plant cryfach yn bodoli yn y gwledydd datganoledig, ac mae gan Weinidogion yng Nghymru rwymedigaeth statudol i roi sylw dyledus i hawliau plant, fel y mynegir yng nghytundeb y Cenhedloedd Unedig ar hawliau'r plentyn, wrth weithredu unrhyw un o'u swyddogaethau, yn wahanol i Loegr. Bydd Mesur (Ymadael) yr UE yn dileu'r mesurau diogelu hawliau plant sylfaenol a gynigir gan Siarter Hawliau Sylfaenol yr UE ac yn atal cenhedloedd datganoledig rhag cynnal y trefniadau ac ymrwymiadau presennol i hawliau plant yn y dyfodol.\nYn siarad ar ôl y bleidlais oriau mân y bore, dywedodd yr AS lleol Jonathan Edwards:\n"Ond ychydig o flynyddoedd yn ôl cymeradwyodd mwy na 70% o bleidleiswyr Sir Gaerfyrddin ein Cynulliad Cenedlaethol yn senedd deddfu.\n"Ni phleidleisiodd un person i’r sefydliad San Steffan tanseilio'r bleidlais ddemocrataidd honno yn llwyr yn ei hymdrechion digywilydd i ddadwneud datganoli. Yn wir mae'n ddiwrnod tywyll iawn i ddemocratiaeth.\n"Mae'r DU yn Wladwriaeth sy'n cynnwys pedair gwlad, nid un yn unig, ond heddiw pleidleisiodd San Steffan i sicrhau mai dim ond un ddylai allu llywodraethu ei hun."\nDywedodd llefarydd Plaid Cymru ar Brexit, Hywel Williams AS:\n"Heno amlygwyd San Steffan yn ei gwir liwiau gwaethaf, gydag ASau undebwriaethol yn codi un ar ôl y llall i ddadlau yn erbyn buddion cenedlaethol Cymru, ac o blaid gwrthdroi ugain mlynedd o ddatganoli, gan adfer rheolaeth uniongyrchol San Steffan dros Gymru.\n"Mae San Steffan yn defnyddio Mesur (Ymadael) yr UE, nid i gymryd rheolaeth yn ôl o Frwsel ond i gymryd rheolaeth yn ôl o’r tair gwlad ddatganoledig yn y DU.\n"Mae Llywodraeth Cymru a Llywodraeth yr Alban wedi ei gwneud yn glir eu bod yn gwrthwynebu'r bachiad pwer ond heno pleidleisiodd San Steffan i fwrw ymlaen, heb ystyried y ffaith bod dau aelod o wledydd y DU yn ei gwrthwynebu'n llwyr."


Gwledd y Gaeaf ar y Glannau - Abertawe\nDigwyddiadau yn Abertawe\nGwledd y Gaeaf ar y Glannau\nNi fyddai Nadolig yn Abertawe'n gyflawn heb daith i Wledd y Gaeaf ar y Glannau rhwng 12 Tachwedd 2021 a 3 Ionawr 2022!\nBydd Gwledd y Gaeaf ar y Glannau'n cael ei thrawsnewid ar gyfer cyfnod yr ŵyl 2021 gyda hoff atyniadau pawb - gan gynnwys Pentref Alpaidd newydd a gwell, mwy o atyniadau ffair a llwybr iâ newydd sbon (gyda sesiynau sglefrio 2 am bris 1 tan 16 Rhagfyr!)\nBydd hoff Bentref Alpaidd pawb yn dychwelyd eleni hefyd, gyda ardal fwy i fwynhau bwyd a diod Nadoligaidd, cymdeithasu a mwynhau'r awyrgylch.\nDyma rai pethau y gall ymwelwyr eu mwynhau yn y Bar Alpaidd: y ffordd berffaith i gymdeithasu gyda'ch teulu a'ch ffrindiau mewn ardal glyd - yn ddelfrydol ar gyfer y nosweithiau oer gaeafol! Cewch weld Abertawe o'r awyr gyda'n Holwyn Arsylwi 33m medr o uchder - y ffordd orau o weld golygfeydd hudolus y ddinas. Dewch i fwynhau'n hatyniadau ffair newydd, sy'n sicr o'ch gwefreiddio!\nBydd sglefrio iâ yn dychwelyd i Wledd y Gaeaf ar y Glannau eleni gyda'r llyn sglefrio iâ hynod boblogaidd a'r llwybr iâ newydd sbon sy'n ystumio o gwmpas y coed, newydd sbon ar gyfer 2021! A gall sglefrwyr ddefnyddio'r ddau yn ystod eu sesiynau sglefrio!\nMwy o wybodaeth a prynu tocynnau sglefrio iâ


Hyfforddiant Iaith Cymraeg Gwasanaethau Iaith Busnes\nHafan » Hyfforddiant Iaith » Hyfforddiant Iaith Cymraeg\nSefydlwyd Business Language Services (BLS) Ltd. yng Nghymru, yn y Fenni, a symudodd i Gaerdydd ym mis Mawrth 2010. Rydym yn falch iawn o'n gwreiddiau Cymreig. Dau o'n cwsmeriaid, Cynulliad Cymru a Cyngor Caerdydd, wedi dweud wrthym eu bod wedi galw arnom i ddechrau am eu cyfieithu a hyfforddiant iaith anghenion oherwydd ein bod wedi ein lleoli yng Nghymru, yna fe wnaethant aros gyda ni oherwydd ansawdd ein gwasanaethau. Ers i BLS ddechrau, bu a Cymraeg cydweithiwr yn ein tîm mewnol.\nP'un a oes angen Cymraeg arnoch at ddibenion gwaith a busnes neu am resymau personol ac ymwybyddiaeth ddiwylliannol, gallwn ddarparu hyfforddiant Cymraeg ar sail un i un neu mewn grwpiau bach. Cyfeiriwch at ein tudalen Sefydliad Hyfforddi i gael disgrifiad o sut y byddem yn sefydlu'ch cwrs.\nGallwn drefnu'r cyrsiau canlynol i chi:\nCyflwyniad cyflym i swydd Cymraeg (10 awr):\nNod y cwrs byr hwn (5 sesiwn o 2 awr) yw eich arfogi â digon o sgiliau i gyfarch eich cwsmeriaid a'ch cydweithwyr sy'n siarad Cymraeg neu ateb y ffôn yn Gymraeg.\nAc ar gyfer anghenion mwy cynhwysfawr, mae gennym y canlynol ar gael:\nMae sesiynau hyfforddi wythnosol rheolaidd sy'n para dwy awr yn gyffredinol, dros ugain wythnos neu fwy, yn aml yn ddelfrydol pan nad oes brys i ddysgu iaith.\nMae diwrnodau dwys (6 awr y dydd, wedi'u trefnu fel wythnos lawn neu weithdai rheolaidd) yn dda pan fydd angen cyflawni lefel benodol erbyn dyddiad penodol, efallai oherwydd rôl newydd neu fel 'cic-gychwyn' i a cwrs hyfforddi porthiant diferu. Mae aelodau staff a rheolwyr prysur yn aml yn ei chael hi'n haws gwagio wythnos o'u dyddiadur a dianc rhag canu ffonau i ymgolli yn y broses dysgu iaith.\nEin holl Cyrsiau Cymraeg rhoi pwyslais ar ynganu ac ymwybyddiaeth ddiwylliannol.


Rhwystrwyd y trenau rhag croesi’r bont ers rhai wythnosau cyn hynny. Felly nid oes modd teithio rhwng Penrhyndeudraeth a Thalsarnau ond drwy ddefnyddio’r ffordd gul droellog drwy Faentwrog, sy’n ychwanegiad o wyth milltir bob ffordd.\nRydwi’n sicr y byddai trigolion y cylch, y ddwy ochr i’r afon, yn barod ac yn gallu dygymod a’r milltiroedd ychwanegol, pe byddai’r ffordd yn lletach ac yn addas ar gyfer cerbydau llydan. Ond gan fod rhan o’r ffordd hon yn gul a throellog mae llawer iawn o’r trigolion yn pryderu’n fawr ar sawl cyfri. Ar hyn o bryd mae llawer iawn o gerbydau mawr llydan yn gorfod defnyddio’r ffordd hon, mae’r bysiau sy’n cludo teithwyr y trenau(na all bellach groesi’r bont) yn defnyddio’r ffordd hon. Mae loriau trymion yn dal i gario i safle’r bont newydd. Hyn i gyd ar ben y traffig arferol sy’n cynnwys loriau mawr cwmni Gews, loriau cario ceir a phob math o loriau eraill, a buan y gwelwn y loriau cario carafanau i’r meysydd carafanau sydd ar hyd y glannau hyn yn cyrraedd.\nAllai’n wir, yn onest ond nodi heb ormodaeth fod y ffordd hon yn tu hwnt o beryglus. O’r herwydd, mae busnesau ar y naill ochr a’r llall i’r afon wedi colli llawer iawn o fusnes. Mae cyfarfodydd cymdeithasol yn cael eu heffeithio gan nad yw pobl yn barod i ddefnyddio’r ffordd hon, ac yn arbennig felly wedi nos ac yn y tywydd garw diweddar. Mae’r effaith ar yr ardal hon yn andwyol.\nCyn i’r gwaith ddechrau ar y bont, fe addawyd gan Gwmni Hochtief y byddid yn codi pont beili fel na fyddai adeiladu’r bont newydd yn effeithio ar y traffig lleol – ar gyfer ceir a faniau bychain ac na fyddai raid defnyddio ffordd Maentwrog. Wedi derbyn y contract, cawsom wybod na fyddai angen am bont beili ac y byddai’r gwaith yn mynd ymlaen drwy godi’r bont tren ac un llwybr traffig ffordd. Tra byddai hyn yn digwydd, fe ellid dal i ddefnyddio’r hen bont ac felly ni fyddid yn amharu ar y traffig.\nCyn cychwyn ar gynllun fel hyn does bosib na wnaeth y cwmni archwiliad manwl o gyflwr y bont? Ychydig ar ôl y Nadolig cawsom ar ddeall fod y coed o dan y tar ar y bont wedi pydru i gyflwr peryglus. Onid ydy hyn yn cyfleu bod rhywun wedi bod yn hynod o esgeulus? Mae yma awgrym, mi gredaf, o geisio torri corneli a hynny ar draul y trigolion lleol. Yn bersonol rydwi’n teimlo’n arbennig o flin.\nCynigiwyd eglurhad – y byddid yn gorffen codi’r rhan gyntaf o’r bont ar gyfer y tren a phont dros dro un llwybr i gerbydau erbyn dechrau Mai. Mae’r cyfnod hwn o orfod defnyddio’r ffordd Maentwrog yn gyfnod llawer iawn rhy hir ac yn gyfnod pan fydd cynyddu eto yn y traffig gyda thymor yr ymwelwyr yn cyrraedd.\nHoffwn awgrymu un o ddau beth: Y gallai’r cwmni godi pont beili mewn cyfnod llawer byrrach – fel ag yr addawyd yn y lle cyntaf. Neu Gan na all y tren ddefnyddio’r bont tren – sydd ag adeiladwaith cryfach o lawer na’r bont i foduron – y gellid ystyried defnyddio’r bont tren ar gyfer traffig ysgafn. Mân newidiadau fyddai eu hangen i’w gwneud yn addas i dderbyn cerbydau.


kimkat0301k Shoni. Tarian y Gweithiwr. 8 Awst 1918. Yn nhafodiaith Gogledd Morgannwg, sef ffurf ar y ‘Wenhwyseg’.\n● ● ● ● kimkat0301k Y tudalen hwn\n(Tarian y Gweithiwr. 8 Awst 1918.)\n(Yn nhafodiaith Gogledd Morgannwg,\nsef ffurf ar y ‘Wenhwyseg’).\n8 Awst 1918.\n(Stori yn Nhafodiaeth Gogledd Morgannwg).\nGAN T. MORGAN, SKEWEN.\nR'own i yn byw yn Dowlish pan oedd lot o son am gwnad prish ymhlitli y coliars. Yr oedd pydlars yn gwitho yno pryd hynny, ond d'odd dim son gyta nhw am gwnad prish. Yr odd un o nhw, ta beth, yn gwpod mwy na'r cyffretin. R'odd Shoni wedi dod i wpod fod gento awlia a dodd dim cwiddyl arno i weud hyny. Fe gwrddws un diwarnod a phydlar arall, a dyma'r ddou yn myn'd i wilia a'u giddyl am y cwnad prish. "Bachan, bachan, mynta Shoni, "ma'r hen goliars yna'n myn'd i gal cwnad prish yto. Fuo i yn u mitin nhw dydd Satwn dwetha yn Merthyr, a ma nhw wedi setlo fod dou swllt y bunt o gwnad i fod yto." "A ma nhw'n siwr o'i gâl a," mynta Wil, "oblecid mae Mapon gyta nhw yn y Parlament.” "Beth ti'n wilia," medde Shoni, "beth sy gyta Mabon i neud yn y Parlament. Nid yno ma nhw'n setlo pethach fel hyn. Ond wyt ti dim yn meddwl, Wil, fod yn llawn bryd i ni gâl cwnad prish yn awr?" "Bryd! oti'n hen bryd, a gan mai ti yw y bachan calla yn y gwaith, cwn y matar 'eno a 'chynnyg cynyciad bod nina i gâl cwnad prish 'efyd." Y noswith 'yny fe baswd fod Shoni a dou erill o'r bechgyn calla yn y gwaith i fyn'd i wilia a'r Mishtir. Bore dydd Llun, dyma Shoni a'r ddou erill yn mynd lan i dy'r Mishtir. Cnocodd Shoni'r drws, a pwy ddath i'r drws ond y gaffar. "Be sy'n bod, fechgyn?” mynta fa. "Isha gweld y Mishtir. "Na i ddim o'r tro, fechgyn?" mynta'r gaffar. "Na, mae'n rhaid i ni gal gweld y Mistir yngylch cwnad prish. "Roswch chi, fe weta i wrth Mr Tudor nawr." "Dewch miwn, boys," mynta Mr Tudor, fel un oedd yn diall beth odd u necas nhw, ac yn a arwan nhw i room ardderchog, a trw'r ffenas ro' nhw'n gweld gardd y Mishtir yn llawn o'r pethach o nhw yn u lico, sef winwns, shilots, &c. "Boys, boys" mynte Twm Shirgâr, "dyma ardd! Welwch chi'r winwns yco; dyna neis fydda rhaina gyta bara chaws a pheint o gwrw dwy." Cyn i Twm gwpla brago'r ardd dyma'r Mishti yn dod i mewn. "Wel, yn wir, syr, ma gyta chi ardd ardderchog ta pun. Welas i ddim shwd winwns eriod,” mynta Wil. “Os, ma gardd biwr 'ma,” mynta Mr Tudor, "cerwch mâs a picwch faint fynoch chi o'r pethach ych chi'n lico." Wedi i'r tri gal llond cot, "Wel, boys," mynte Twm, "dyma fishtir piwr ond tefa, y gwir am deni, alla i ddim bod o'r wynab i ofyn i fishtir fel hyn am gwnad prish." "Bachan, rown i'n meddwl run peth a ti," mynta Wil. Gan fod dou yn fwy nag un, gorffod i Shoni roi [ff]ordd, a bant a nhw heb neud u necas hyd y dydd hwn. 'Dodd dim Undeb i gal gan y gwithwyrs harn y pryd hynny, a fe ddarfyddws y peth. Fe gâs Shoni shwd gwiddyl nes iddo fatal a’r lle, a mynd i witho dan Mr Fethergill yn ’Bernant. Mhen blwyddyn fe ddaith yn ol i D----- ac fe gas jobyn i ddreifio cart rwbish dan y Local Board. Rodd Shoni erbyn hyn yn cal ei ystyried yn ddyn parcbus budur. Daeth y meddwyn yn sobor, ac yr odd a'n câl ei alw yn John yn awr, ac nid Shoni. Un diwornod rodd John yn myn'd dros yr heol a fe welws lot o ddynion gyta'u giddyl, a beth odd yno ond dou ddyn yn ymladd. Rodd un o nhw yn hen ffrind i John, a fe welws John fod hwnnw'n cal 'i wado'n gas. Rodd a'n teimlo'n ofnadw, ac rodd dicon o want arno i dynu 'i got i lawr. Ond fe gollwd John yn sytan. Bora wetyn, fe gwrddas i a John ac fe ofynas iddo, Ble cilast ti ddo, John? fe welas di yn y batl, ac fe dy gollas di yn sytan." O," mynta John, "down i ddim yn lico gwel'd Ianto'n cal i wado mor gas, ag fe etho i, oblegid rown i'n teimlo Shoni'n dod yn ol." Pan ddath John i flongo i'r cwrdd dodd a’n gwpod dim bron am deni. Fe dorrws diwiciad mas yn yr eclws odd a'n blongo iddi, ac ar un nos Wener fe ofynnws y gweinitog i John ddechreu’r cwrdd. "Na, dim diolch i chi, Mr Dafis, diolch i chi am y cynyg run peth." “Dewch chwi mlaen, John," mynte'r gweinidog, "fe gewch chwi j bob cydymdeimlad." "O'r gora," mynta John, "fe'i thria hi, taw path. Os isha roi gair mas i ganu, Mr Dafis? Dim ond un emyn sy gen i. Ro nhw’n arfadd i ganu a yn y gwlnosa 's lawer dydd. Shwd ma'r lein gynta nawr?\n(Crafu 'i ben). O ie, dyma fe:\n‘Mewn coffin cul y caf fi fod, Heb allu symud llaw na thro'd; A'm henaid bach lle mynno Duw, Am corff yn fwyd i bryfed byw.'\nOnd yw a'n emyn neis?” Rodd pawb yn fwy parod i werthin nag i weddio cyn i John gwpla'r emyn, a dyma'r gweinidog ar unwaith yn rhoi emyn arall mas — "Mi af at borth y Nef &c." Fe sticws John i ddod mlân, ond fe deimlws yn ddigynnyg unwaith mewn cwrdd gweddi. Fe ofynnws William Shon iddo ddechra'r cwrdd. Wedi iddo ddarllin pennod fe wedws William wrth un arall, "Dera'r ’mlân i darllin penod.” "Pwy isha," mynte'r brawd, "ma John wedi darllin.” "Dera mlan i ddarllin," mynte'r hen frawd, a gorffod iddo neud, ac wedi cwpla, "dyna," mynte William, "dyna beth yw darllin." Er i John deimlo ticyn bach ddiciws a ddim, ond fe benderfynws wella fel darllenwr. Fe ddath yn mlân ac yn mlân nes iddo gàl ei ddewis yn ddecn. Rodd a'n gryf iawn dros ddiscyplath. Rodd clerc yn yr offis wedi torri rheol yr eclws ac fe gynicws John i fod a'n câl ei dorri mâs, ac felly y bu.\nBora LIun rodd John a'i gart yn myn'd i lawr drwy Union St., a phwy ddela i'r lan ond y clerc. "Chi nethoch hi'n deidi nithwr yn y capal na, hen ddyn yn dreifo rwbish bothdu'r hewl yn 'y nhorri i mâs," mynte'r gwr ifanc. "Ie shiwr," mynte John, "cera miwn i'r cart 'na."\nY TUDALEN HWN: www.kimkat.org/amryw/1_testunau/sion_prys_146_shoni-1918_0301k.htm\nAdolygiad diweddaraf: 17-08-2017


Pŵl tafarn - Wicipedia\nMae pŵl tafarn yn gêm ciw, tebyg i snwcer sydd wedi ei selio ar y gêm Americanaidd pŵl wyth bêl sy'n cael ei chware'n broffesiynol. Mae'n cael ei chware ar fwrdd hirsgwar gyda chwe phoced (un ym mhob cornel ac un ar ganol y ddau ymyl hiraf).\nMae pŵl tafarn yn addasiad o'r gêm Americanaidd bŵl wyth bêl syn cael ei chwarae gyda ffyn ciw ac un ar bymtheg o beli: pêl ciw, a phymtheg o beli gwrthrych sy'n cynnwys saith pêl streipïog, saith pêl lliw solet a'r bêl rhif 8 du. Ar ôl i'r peli gael eu gwasgaru gan ergyd cychwynnol, bydd y chwaraewyr yn ymgiprys i ddanfon naill ai grŵp o beli solet neu grŵp o beli streipiau unwaith y bydd pêl o grŵp penodol yn cael ei phocedi'n gyfreithiol. Nod y gêm yn y pen draw yw pocedi'r bêl 8 du mewn poced a elwir yn gyfreithiol, wedi i bob un o'r peli o grŵp neilltuedig y chwaraewr gael eu clirio o'r bwrdd.\nMae'r gêm dafarn yn cael ei chware ar fwrdd 4.5 x 7 troedfedd. Yn gêm y dafarn mae'r peli streipïog a solet yn cael ei ffeirio am beli coch a melyn weithiau. Mae peli pŵl dafarn yn ddwy fodfedd o ddiamedr gyda'r bêl ciw naill ai'r un maint neu ychydig yn llai ar un fodfedd a 7/8, sydd ychydig yn llai na pheli'r gêm broffesiynol.\nEginyn erthygl sydd uchod am snwcer. Gallwch helpu Wicipedia drwy ychwanegu ato.\n↑ "Rules for Pub Pool" (PDF). Cyrchwyd 8 Ebrill 2019.\nWedi dod o "https://cy.wikipedia.org/w/index.php?title=Pŵl_tafarn&oldid=8270963"\nNewidiwyd y dudalen hon ddiwethaf ar 21 Mai 2019, am 14:00.


David Watkin Jones (Dafydd Morganwg) - Wicipedia\nDavid Watkin Jones (Dafydd Morganwg)\n(Ailgyfeiriad oddi wrth Dafydd Morganwg)\n14 Chwefror 1832\n25 Ebrill 1905 (73 oed)\nBardd a hanesydd Cymreig oedd David Watkin Jones (14 Chwefror 1832 – 25 Ebrill 1905), sy'n fwy adnabyddus wrth ei enw barddol Dafydd Morganwg (sic gyda un 'n'). Fe'i cofir yn bennaf fel awdur y gwerslyfr poblogaidd ar brydyddiaeth Gymraeg, Yr Ysgol Farddol.\nRoedd yn frodor o dref Merthyr Tudful ym Morgannwg, lle y'i ganed yn 1832. Fel nifer o'i gydfrodorion, cafodd waith fel glöwr yn y pyllau glo lleol ac yn nes ymlaen daeth yn oruchwyliwr dros gwmni masnach o Ffrainc. Ymgartrefodd yng Nghaerdydd lle bu'n byw yn ei gartref Morganwg House am weddill ei oes. Bu farw yn 1905.\nYsgrifenodd gyfrol ar hanes Morgannwg (1874), ond ei brif waith oedd Yr Ysgol Farddol, a gyhoeddodd yn 1869. Bwriadwyd y llyfr i fod yn ganllaw safonol i ddeall a chyfansoddi barddoniaeth Gymraeg ar y mesurau caeth. Mae ar ffurf 'holi ac ateb' rhwng disgybl ('Ifor') ac athro ('Arthur'). Bu'n llyfr poglogaidd gan redeg i bedwar argraffiad yn oes yr awdur ei hun. Nid yw'n llyfr safonol erbyn heddiw, fodd bynnag. Un o'i ddiffygion yw'r ffaith fod yr awdur yn derbyn ffugiadau Iolo Morganwg ac yn rhoi pwyslais mawr ar "Ddosbarth Morgannwg" fel y'i ceir yn y gyfrol Cyfrinach Beirdd Ynys Prydain gan Iolo. Er hynny, cymeradwyd y llyfr gan rai o feirdd amlycaf y 19eg ganrif, yn cynnwys Mynyddog a Hwfa Môn.\nYr Ysgol Farddol (1869)\nHanes Morganwg (1874)\n↑ 1.0 1.1 Meic Stephens (gol.), Cydymaith i Lenyddiaeth Cymru.\n↑ Yr Ysgol Farddol (4ydd argraffiad, 1904), tt. xiv-xvi.\nWedi dod o "https://cy.wikipedia.org/w/index.php?title=David_Watkin_Jones_(Dafydd_Morganwg)&oldid=5110790"\nNewidiwyd y dudalen hon ddiwethaf ar 19 Ebrill 2018, am 13:19.


Citizens Advice - Cymryd camau yn erbyn gwahaniaethu ar sail rhyw\nHafan CymruGwahaniaethuDiscrimination because of sex or sexual orientationCymryd camau yn erbyn gwahaniaethu ar sail rhyw\nDiscrimination because of sex or sexual orientation Cymryd camau yn erbyn gwahaniaethu ar sail rhyw\nGwahaniaethu oherwydd cyfeiriadedd rhywiol\nCymryd camau yn erbyn gwahaniaethu ar sail rhyw\nMae’r wybodaeth yma’n berthnasol i Gymru, Lloegr a'r Alban\nBeth yw gwahaniaethu ar sail rhywGwahaniaethu uniongyrchol ar sail rhywGwahaniaethu anuniongyrchol ar sail rhywErledigaethGwahaniaethu ar sail rhyw mewn cyflogaeth a hyfforddiantGwahaniaethu ar sail rhyw mewn addysgGwahaniaethu ar sail rhyw wrth ddarparu nwyddau, cyfleusterau a gwasanaethauGwahaniaethu ar sail rhyw ac awdurdodau cyhoeddusGwahaniaethu ar sail rhyw a hysbysebuGwahaniaethu ar sail rhyw ac elusennauGwahaniaethu ar sail rhyw mewn taiGwahaniaethu ar sail rhyw mewn chwaraeonBeth fedrwch chi ei wneud ynglŷn â gwahaniaethu ar sail rhywAilbennu rhyweddPobl briod a phobl mewn partneriaeth sifilHelp wrth ddwyn achos o wahaniaethu ar sail rhywHelp pellach\nBeth yw gwahaniaethu ar sail rhyw\nMae rhywun yn gwahaniaethu yn eich erbyn ar sail rhyw pan fyddwch chi’n cael eich trin yn annheg am eich bod yn ddyn neu am eich bod yn fenyw.\nOs oes gwahaniaethu ar sail rhyw yn digwydd yn unrhyw un o’r sefyllfaoedd canlynol, mae’n anghyfreithlon ac efallai y byddwch yn medru cymryd camau ynglŷn â’r sefyllfa:\ncyflogaeth a hyfforddiant addysg wrth ddarparu nwyddau a gwasanaethau, er enghraifft bancio, adloniant a thrafnidiaeth tai unrhyw rai o weithgareddau awdurdodau cyhoeddus, fel y GIG, adrannau’r llywodraeth, awdurdodau lleol, yr heddlu a charchardai. Mae gwahaniaethu ar sail rhyw yn medru bod yn uniongyrchol neu’n anuniongyrchol. Mae hefyd yn medru bod ar ffurf aflonyddu neu erledigaeth.\nNid oes angen i wahaniaethu ar sail rhyw fod yn fwriadol. Efallai y bydd rhywun yn gwahaniaethu yn eich erbyn heb sylweddoli hynny neu heb ei olygu, ond mae hyn yn dal i fedru cyfrif fel gwahaniaethu.\nNid yw’r gyfraith yn erbyn gwahaniaethu ar sail rhyw yn caniatáu unrhyw wahaniaethu positif o blaid un rhyw. Er enghraifft, nid yw cyflogwr yn cael mynnu ei fod yn recriwtio neu’n dyrchafu menywod yn unig ar gyfer swydd benodol, am fod menywod wedi dioddef gwahaniaethu yn y gorffennol wrth geisio am swydd o’r fath.\nNid yw gwahaniaethu positif yr un peth â chamau gweithredu positif, a ganiateir.\nYn ogystal â’ch amddiffyn chi rhag gwahaniaethu ar sail rhyw yn erbyn dynion a menywod, mae’r gyfraith hefyd yn eich amddiffyn chi rhag:\ngwahaniaethu ar sail cyfnod mamolaeth a beichiogrwydd\ngwahaniaethu am eich bod yn newid o un rhyw i ryw arall (ailbennu rhywedd) gwahaniaethu am eich bod yn briod neu mewn partneriaeth sifil\ngwahaniaethu oherwydd cyfeiriadedd rhywiol.\nAm fwy o wybodaeth ynghylch gwahaniaethau ar sail beichiogrwydd a mamolaeth, gweler Gwahaniaethu yn y gwaith oherwydd cyfnod mamolaeth neu feichiogrwydd.\nAm fwy o wybodaeth ynghylch gwahaniaethu oherwydd eich cyfeiriadedd rhywiol, gweler Gwahaniaethu oherwydd cyfeiriadedd rhywiol.\nMae trin rhywun yn llai ffafriol nag y byddai rhywun arall o’r rhyw arall yn cael ei d/thrin o dan yr un amgylchiadau, oherwydd eu rhyw, yn wahaniaethu uniongyrchol ar sail rhyw.\nEr mwyn profi gwahaniaethu uniongyrchol ar sail rhyw, fe fydd o gymorth os fedrwch chi roi enghraifft o rywun o’r rhyw arall sydd, mewn amgylchiadau tebyg, wedi cael ei d/thrin yn fwy ffafriol neu a fyddai wedi cael ei d/thrin yn fwy ffafriol, na chi.\nMae cam-drin oherwydd rhyw ac aflonyddu oherwydd rhyw yn fathau o wahaniaethu uniongyrchol.\nMae enghreifftiau o wahaniaethu uniongyrchol ar sail rhyw yn cynnwys:\ngwrthod rhoi credyd i fenyw briod heb lofnod ei gŵr, tra nad oes angen i ddyn priod gael llofnod ei wraig\ngwrthod derbyn cyflog menyw fel sail ar gyfer morgais oherwydd ei rhyw\nclwb nos yn codi pris uwch i ddyn ddod i mewn oherwydd ei ryw\nhysbysebu swydd ar gyfer ‘athro’. Mae hyn yn rhoi’r argraff fod y swydd yn agored i ddynion yn unig.\nMae’n wahaniaethu anuniongyrchol ar sail rhyw os oes yna reol, polisi neu arfer ac mae pobl o ryw benodol yn llai tebygol o fod yn medru cwrdd â’r rheol, y polisi neu’r arfer na phobl eraill, ac mae hyn yn golygu eu bod o dan anfantais o gymharu â’r rhyw arall.\nMae enghreifftiau o wahaniaethu anuniongyrchol ar sail rhyw yn medru cynnwys:\ncyflogwr sy’n gofyn i’w holl gyflogedigion weithio’n llawn amser. Mae gan lawer o fenywod gyfrifoldebau gofal dros blant ifainc neu oedolion dibynnol, ac felly fe fyddai’n llawer mwy anodd iddyn nhw weithio’n llawn amser nag y byddai i ddynion\ndarparwr morgeisi sy’n rhoi morgeisi i bobl sy’n gweithio’n llawn amser yn unig. Mae hyn yn debygol o olygu bod llai o fenywod na dynion yn cael morgais oherwydd mae mwy o fenywod yn gweithio’n rhan amser na dynion.\nOs ydych chi’n credu bod gwahaniaethu anuniongyrchol ar sail rhyw wedi digwydd, efallai y byddwch yn medru cwyno. Ond, os yw’r person neu’r mudiad yr ydych yn cwyno amdano/i yn medru dangos bod rhesymau didwyll dros y rheol, y polisi neu’r arfer, ac nad ydyw’n ymwneud o gwbl â rhyw, ni fydd hyn yn cyfrif fel gwahaniaethu.\nOs ydych yn cwyno ynghylch gwahaniaethu ar sail rhyw, ni ddylid eich erlid chi am i chi gwyno. Mae hyn yn golygu na ddylid eich trin yn annheg am eich bod wedi cwyno.\nMae cwyno yn cynnwys dwyn achos llys, mynd at dribiwnlys cyflogaeth neu sefyll dros eich hawliau mewn rhyw ffordd arall.\nRydych yn medru cael eich amddiffyn os cewch eich erlid am i chi gwyno ynghylch gwahaniaethu ar sail rhyw. Rydych hefyd yn medru cael eich amddiffyn rhag gwahaniaethu am helpu rhywun arall i gwyno ynghylch gwahaniaethu ar sail rhyw, er enghraifft, trwy roi tystiolaeth fel tyst yn y llys.\nRydw i wedi cwyno i fy rheolwr ynghylch y calendrau rhywiaethol y mae dynion yn eu harddangos yn y gwaith. Maen nhw wedi gorfod eu tynnu i lawr, ond nawr nid oes unrhyw un yn y swyddfa yn fodlon siarad â mi. Mae’n fy ypsetio i’n fawr iawn ac yn fy ngwneud i’n sâl. Oes unrhyw beth fedra i ei wneud?Fe allai hyn fod yn enghraifft o’r hyn a elwir yn erledigaeth. Mae erledigaeth ar ôl i chi gwyno ynghylch gwahaniaethu ar sail rhyw yn anghyfreithlon. Mynnwch gyngor, gan eich undeb llafur os oes un gennych, neu gan gynghorydd profiadol, er enghraifft, mewn canolfan Cyngor ar Bopeth, neu gan fudiad sy’n medru rhoi help pellach.\t<Nôl i’r brig\nGwahaniaethu ar sail rhyw mewn cyflogaeth a hyfforddiant\nMae’n anghyfreithlon i gyflogwr wahaniaethu yn eich erbyn oherwydd eich rhyw. Mae hyn yn cynnwys pob cyflogwr, waeth faint o bobl y mae’n eu cyflogi. Mae gan y rhan fwyaf o weithwyr, gan gynnwys cyflogedigion, gweithwyr asiantaeth, pobl dan hyfforddiant a’r rheiny sy’n hunangyflogedig, amddiffyniad rhag gwahaniaethu ar sail rhyw yn y gwaith, Mae hyn yn cynnwys:\nhyfforddiant, cyflog a buddion\ndileu swyddi a diswyddo\namodau a thelerau’r gwaith.\nMae yna reolau arbennig i amddiffyn menywod sy’n feichiog neu ar gyfnod mamolaeth rhag gwahaniaethu yn y gwaith.\nAm fwy o wybodaeth ynghylch gwahaniaethu yn y gwaith oherwydd cyfnod mamolaeth neu feichiogrwydd, gweler Gwahaniaethu yn y gwaith oherwydd cyfnod mamolaeth neu feichiogrwydd.\nEs i am brentisiaeth fel nyrs feithrinfa ond fe ddywedon nhw eu bod nhw ond yn cyflogi menywod ac nid dynion. Ydyn nhw’n medru gwneud hyn?Nac ydynt. Mae’n anghyfreithlon i gwmni wahaniaethu yn erbyn unrhyw un oherwydd eu rhyw wrth ddarparu hyfforddiant. Mynnwch gyngor gan gynghorydd profiadol, er enghraifft, yn eich canolfan CAB lleol neu gan fudiad sy’n medru rhoi help pellach.\tCyflog Cyfartal\nMae Deddf Cyflog Cyfartal 1970 yn rhoi’r hawl i chi gael eich trin yn gyfartal o ran cyflog, o gymharu ag aelod o’r rhyw arall.\nOs ydych chi’n credu nad ydych yn cael eich trin yn gyfartal, efallai y byddwch yn medru cwyno, neu ddwyn honiad gerbron tribiwnlys cyflogaeth.\nOs ydych chi am wneud hyn, fe fydd angen i chi eich cymharu eich hun â rhywun o’r rhyw arall sy’n gweithio i’r un cyflogwr â chi. Fe fydd angen i chi fedru dangos eich bod:\nyn gwneud gwaith tebyg. Mae hyn yn golygu gwaith sydd yr un peth neu yn lled-debyg i waith y person arall, neu\nyn gwneud gwaith sydd wedi ei raddio’n gyfwerth â gwaith person arall mewn astudiaeth i werthuso swyddi\nyn gwneud gwaith sydd o’r un gwerth â gwaith y person arall. Er enghraifft, mae angen i chi ddefnyddio'r un faint o ymdrech, sgiliau a gallu i benderfynu.\nGwahaniaethu yn y gwaith os oes cyfrifoldebau gofal gennych\nRydych wedi eich amddiffyn yn gyfreithiol os ydych yn dioddef gwahaniaethu yn y gwaith am fod gennych gyfrifoldebau gofal. Mae cyfrifoldebau gofal yn cynnwys gofalu am eich plentyn neu, er enghraifft, oedolion oedrannus neu anabl.\nMae’n medru cyfrif fel gwahaniaethu ar sail rhyw os yw’ch cyflogwr yn gwrthod gadael i chi weithio oriau hyblyg er mwyn i chi fedru cyflawni eich cyfrifoldebau gofal. Mae gweithio’n hyblyg yn cynnwys:\ngweithio llai o oriau neu wahanol oriau\ngweithio’n rhan amser\ndod i mewn yn hwyrach fel eich bod chi’n medru mynd â’ch plentyn i’r ysgol neu’r feithrinfa\ncymryd amser i ffwrdd ar gyfer apwyntiadau ysbyty gyda’r person sydd yn eich gofal.\nOs yw’r plentyn neu’r oedolyn yr ydych yn gofalu amdano/i yn anabl, efallai y bydd hefyd yn wahaniaethu ar sail anabledd os yw’ch cyflogwr yn eich trin yn waeth na chyflogedigion eraill oherwydd eich cyfrifoldebau gofal. Gelwir hyn yn Wahaniaethu ar sail anabledd trwy gysylltiad.\nAm fwy o wybodaeth ynghylch gwahaniaethu ar sail anabledd gweler Gwahaniaethu ar sail anabledd.\nAm fwy o wybodaeth ynghylch gweithio oriau hyblyg, gweler Hawliau sylfaenol yn y gwaith.\nA oes yna adegau pan fydd cyflogwr yn cael eich trin chi’n llai ffafriol oherwydd eich rhyw?\nOs fydd cyflogwr yn medru dangos bod angen i gyflogedigion fod o ryw benodol er mwyn gwneud gwaith penodol, mae’n medru mynnu cyflogi rhywun o’r rhyw yma. Gelwir hyn yn angen galwedigaethol ac nid yw’n cyfrif fel gwahaniaethu.\nUn enghraifft ble gallai fod yna angen galwedigaethol i gyflogi menywod fyddai ar gyfer swydd gwnsela mewn lloches i fenywod. Fe fyddai’r cyflogwr yn medru dadlau y byddai’r cleientiaid fwy na thebyg eisiau siarad â menyw arall am eu problemau gan eu bod oll yn fenywod sydd wedi dioddef trais yn y cartref gan ddynion.\nMewn rhai amgylchiadau, efallai y bydd yn bosib i gyflogwyr sy’n recriwtio ar gyfer swydd mewn crefydd gyfundrefnol fynnu eu bod yn cyflogi rhywun o ryw benodol yn unig.\nEr enghraifft, efallai y bydd yn bosib i gyflogwr Gweinidog crefyddol ddadlau eu bod ond yn medru cyflogi dyn er mwyn osgoi tramgwyddo argyhoeddiadau crefyddol dilynwyr y crefydd. Efallai y byddan nhw hefyd yn gallu dadlau nad ydynt yn medru cyflogi person drawsrywiol neu ddyn hoyw am yr un rhesymau.\nGwahaniaethu ar sail rhyw mewn addysg\nMae’n anghyfreithlon i sefydliad addysgol y wladwriaeth neu sefydliad addysgol preifat wahaniaethu yn eich erbyn oherwydd eich rhyw.\nMae hyn yn cynnwys polisïau derbyn, onid ydyw’n sefydliad un rhyw:\nFelly, er enghraifft, ni ddylai ysgol rhyw gymysg wrthod derbyn disgybl oherwydd ei r(h)yw. Ac ni ddylai geisio cynnal cydbwysedd rhwng y niferoedd o fechgyn a merched yn yr ysgol trwy dderbyn un rhyw ond nid y llall pan fydd llefydd yn gyfyngedig.\nRhaid i fachgen a merch gael yr un mynediad at gwricwlwm yr ysgol. Mae hyn yn golygu bod yn rhaid iddyn nhw gael yr un opsiynau pwnc yn union, a’r un faint o addysg pwnc.\nMae hefyd yn anghyfreithlon i unrhyw sefydliad addysgol wahaniaethu yn y ffordd y mae’n darparu gwasanaethau ar gyfer ei fyfyrwyr. Er enghraifft, dylai myfyrwyr mewn ysgol gael yr un mynediad at ymgynghoriad ar opsiynau cyrsiau ac arweiniad gyrfa. Ni ddylai unrhyw gyngor a ddarperir wahaniaethu.\nGwrthodwyd lle i fy merch yn yr ysgol a ddewiswyd gennym. Fe ddywedodd y pennaeth mai dim ond llefydd i fechgyn oedd ar ôl. A yw ysgol yn medru cadw nifer penodol o lefydd ar gyfer merched neu fechgyn?Na, mae’n anghyfreithlon i ysgol rhyw gymysg wahaniaethu yn ei pholisïau derbyn. Ni ddylai wrthod derbyn disgybl oherwydd ei r(h)yw. Mynnwch gyngor gan gynghorydd profiadol, er enghraifft, mewn canolfan CAB leol.\tBeth fedrwch chi ei wneud ynglŷn â gwahaniaethu ar sail rhyw mewn addysg?\nFe fyddwch yn medru cwyno ynghylch gwahaniaethu gan ysgol, coleg, prifysgol neu Awdurdod Addysg Lleol yn eich llys sirol lleol (llys y siryf yn yr Alban).\nOs yw’ch cwyn yn ymwneud ag ysgol, dylech geisio datrys eich cwyn trwy siarad â phennaeth yr ysgol yn gyntaf. Os nad ydych yn hapus o hyd, fe fyddwch yn medru mynd â’ch cwyn at gorff llywodraethol yr ysgol.\nAm fwy o wybodaeth ynghylch sut i gwyno am yr ysgol, gweler Problemau yn yr ysgol.\nOs yw’ch cwyn yn ymwneud â choleg neu brifysgol, dylech ddefnyddio gweithdrefn gwyno’r sefydliad ei hun. Os ydych yn cwyno am goleg addysg bellach sy’n cael ei ariannu gan yr Asiantaeth Ariannu Sgiliau efallai y byddwch hefyd yn medru cwyno i’r Asiantaeth. Mae gwybodaeth ar sut i wneud hyn ar wefan yr Asiantaeth yn: www.skillsfundingangency.bis.gov.uk.\nOs ydych yn cwyno am brifysgol yng Nghymru neu yn Lloegr, fe fyddwch yn medru dwyn eich cwyn gerbron Swyddfa’r Dyfarnwr Annibynnol. Rydych yn medru cysylltu â Swyddfa’r Dyfarnwr Annibynnol yn:\nThird FloorKings Reach38-50 King's RoadReadingRG1 3AARhif Ffôn: 0118 959 9813Gwefan: www.oiahe.org.uk.\nOs oes cwyn gennych am brifysgol yn yr Alban, dylech gwyno i Ombwdsman Gwasanaethau Cyhoeddus yr Alban yn: www.spso.org.uk.\nAm fwy o wybodaeth ynghylch sut i ddefnyddio Ombwdsman yn yr Alban a phryd i ddefnyddio un, gweler Sut i ddefnyddio Ombwdsman neu gomisiynydd yn yr Alban.\nOs ydych yn ystyried dwyn achos llys ynghylch gwahaniaethu, dylech gael cyngor gan gynghorydd profiadol, er enghraifft, mewn canolfan Cyngor ar Bopeth. I chwilio am fanylion eich CAB agosaf, gan gynnwys y rhai sy’n medru rhoi cyngor drwy’r e-bost, cliciwch ar CAB agosaf.\nGwahaniaethu ar sail rhyw wrth ddarparu nwyddau, cyfleusterau a gwasanaethau\nMae’n anghyfreithlon i unrhyw un sy’n darparu nwyddau, cyfleusterau neu wasanaethau yn y Deyrnas Unedig wahaniaethu am eich bod yn ddyn neu’n fenyw.\nMae enghreifftiau o nwyddau, cyfleusterau a gwasanaethau yn cynnwys siopau, gwasanaethau ariannol fel bancio, cyfleusterau hamdden fel tafarndai a chlybiau, adloniant a thrafnidiaeth.\nNi ddylai rhywun sy’n darparu nwyddau, cyfleusterau neu wasanaethau:\nwrthod darparu nwyddau, cyfleusterau neu wasanaethau ar eich cyfer am eich bod yn ddyn neu’n fenyw\nddarparu unrhyw rai o’r pethau hyn ar amodau neu delerau llai ffafriol am eich bod yn ddyn neu’n fenyw.\nMae’n anghyfreithlon gwahaniaethu, waeth sut mae’r nwyddau a’r gwasanaethau yn cael eu darparu neu waeth a oes rhaid i chi dalu amdanynt ai peidio.\nEr enghraifft, mae’n anghyfreithlon i rywun wahaniaethu yn eich erbyn pan fyddwch chi’n prynu rhywbeth mewn siop neu dros y rhyngrwyd, pan fyddwch chi’n gwneud ymholiad dros y ffon neu pan fydd rhywun yn rhoi gwybodaeth ysgrifenedig i chi.\nMae’n anghyfreithlon i ddarparwr gwasanaethau ariannol wahaniaethu yn eich erbyn oherwydd eich rhyw.\nDyma enghreifftiau o wahaniaethu:\ngofyn i fenyw briod ddarparu gwarantydd ar gyfer benthyciad pan na fyddai gofyn i ddyn yn yr un sefyllfa wneud hyn\nmynnu bod menyw briod sy’n gofyn am fenthyciad yn ceisio ar y cyd gyda’i gŵr pan na fydd yn rhaid i ddynion priod geisio ar y cyd â’u gwragedd\ngosod amodau llymach pan fydd menyw yn gofyn am fenthyciad busnes na phan fydd dyn yn gwneud hyn.\nNid yw’n anghyfreithlon i gwmni yswiriant wahaniaethu yn eich erbyn oherwydd eich rhyw pan fydd y cwmni’n asesu risg. Fe fyddai angen i’r cwmni fedru dangos bod y gwahaniaethu yn rhesymol a’i fod yn seiliedig ar ddata penodol.\nEnghraifft ble byddai cwmni yswiriant yn cael gwahaniaethu yw cwmni yswiriant bywyd, oherwydd mae oes ddisgwyliedig menywod a dynion yn wahanol, ac felly gellir codi cyfraddau gwahanol arnyn nhw.\nTafarndai a chlybiau\nYn gyffredinol, mae’n anghyfreithlon i dafarndai a chlybiau wahaniaethu yn erbyn dynion neu fenywod, er bod yna rai eithriadau i glybiau preifat.\nEr enghraifft, nid yw tafarn yn cael gwrthod gweini diod mewn gwydr peint i fenyw os yw dynion yn cael diod mewn gwydr peint.\nEnghraifft arall o wahaniaethu ar sail rhyw yw clwb sy’n cynnig mynediad am ddim i fenywod yn unig. Ond, mae clwb aelodau preifat yn cael gwahaniaethu yn erbyn menywod neu ddynion yn y ffordd yma. Mae enghreifftiau o glwb aelodau preifat yn cynnwys clybiau’r gweithwyr, clybiau golff, clybiau bowlio a chlybiau gwyr bonheddig.\nEr bod clybiau aelodau preifat yn medru gwahaniaethu yn erbyn eu haelodau, nid ydynt yn cael gwahaniaethu yn erbyn eu cyflogedigion oherwydd rhyw. <Nôl i’r brig\nGwahaniaethu ar sail rhyw ac awdurdodau cyhoeddus\nMae’n anghyfreithlon i awdurdod cyhoeddus wahaniaethu yn eich erbyn oherwydd eich rhyw wrth gyflawni unrhyw rai o’i swyddogaethau. Mae awdurdodau cyhoeddus yn cynnwys adrannau’r llywodraeth, awdurdodau lleol, ymddiriedolaethau GIG, llysoedd a thribiwnlysoedd, swyddogion yr heddlu a charchardai.\nAr ben hyn, mae’n ddyletswydd gyfreithiol ar awdurdodau cyhoeddus i gymryd camau yn erbyn gwahaniaethu ac i hyrwyddo cydraddoldeb yn weithgar.\nMae hyn yn golygu bod yn rhaid i awdurdodau cyhoeddus sicrhau bod dynion a menywod yn cael gwasanaethau sy’n cwrdd â’u hanghenion yn fwy agos.\nAm fwy o wybodaeth ynghylch dyletswyddau awdurdodau cyhoeddus a gwahaniaethu ar sail rhyw, rhowch glic ar wefan y Comisiwn Cydraddoldeb a Hawliau Dynol yn: www.equalityhumanrights.com.\nGwahaniaethu ar sail rhyw a hysbysebu\nGyda rhai eithriadau cyfyngedig, mae’n anghyfreithlon cyhoeddi neu ddarlledu hysbyseb sy’n gwahaniaethu oherwydd rhyw, neu sy’n hysbysebu gwasanaethau sy’n gwahaniaethu. Er enghraifft, mae’n anghyfreithlon i gyflogwr hysbysebu ar gyfer swydd gan ddefnyddio geiriau fel ‘crefftwr’ neu ‘athro’, oherwydd mae’n medru rhoi’r argraff fod y swydd yn agored i ddynion yn unig.\nOs cyhoeddir hysbyseb o’r fath, mae’r Comisiwn Cydraddoldeb a Hawliau Dynol yn medru dwyn achos llys yn erbyn y cyhoeddwyr, os oes asiantaeth cynghori yn cyfeirio’r achos atynt.\nGwahaniaethu ar sail rhyw ac elusennau\nNid yw’n anghyfreithlon i elusen ddarparu buddion ar gyfer pobl o un rhyw yn unig, tra bod hyn wedi ei nodi yng nghyfansoddiad neu reolau’r elusen.\nGwahaniaethu ar sail rhyw mewn tai\nYn gyffredinol, mae’n anghyfreithlon i landlord neu rywun sy’n gweithredu ar eu rhan, fel asiantaeth osod, wahaniaethu yn eich erbyn oherwydd eich rhyw. Mae hyn yn golygu nad ydyn nhw’n medru gwrthod rhentu eiddo i chi oherwydd eich rhyw, cynnig yr eiddo i chi ar delerau llai ffafriol na’ch trin chi’n llai ffafriol na thenantiaid eraill.\nMae landlordiaid yn cynnwys landlordiaid preifat a landlordiaid tai cymdeithasol fel awdurdodau lleol a chymdeithasau tai.\nAm fwy o wybodaeth ynghylch cael eich cartrefu gan landlord tai cymdeithasol, gweler Dod o hyd i lety.\nI ddarganfod mwy am eich hawliau fel tenant landlord preifat, gweler Rhentu gan landlord preifat.\nYng Nghymru a Lloegr, i ddarganfod mwy am eich hawliau fel tenant i landlord tai cymdeithasol, gweler Rhentu gan landlord tai cymdeithasol.\nYn yr Alban, i ddarganfod mwy am eich hawliau fel tenant i landlord sector cyhoeddus, gweler Rhentu gan landlord sector cyhoeddus.\nMae yna rai sefyllfaoedd ble nad yw’n anghyfreithlon gwahaniaethu oherwydd eich rhyw wrth rentu eiddo allan.\nMae’r landlord yn berchen-breswylydd\nOs yw’r landlord yn berchen ar y llety y mae’n ei rhentu allan, ac yn byw ynddo, mae’n medru dewis peidio â’i rentu i chi oherwydd eich rhyw. Ond, os yw’n cyhoeddi hysbyseb i’w rentu neu’n defnyddio asiantaeth, nid yw’n cael gwahaniaethu oherwydd eich rhyw.\nNid yw’n anghyfreithlon gwahaniaethu yn eich erbyn oherwydd eich rhyw pan fydd landlord yn rhentu llety allan sy’n cyfrif fel annedd bach. Mae annedd bach yn llety ble mae’r canlynol yn wir:\nmae’r landlord neu berthynas agos i’r landlord yn byw yno hefyd\nrydych chi’n rhannu llety gyda phobl eraill sy’n byw yno\nfel arfer, nid oes llety i fwy na dau deulu yn ogystal â theulu’r landlord ei hun, neu chwe pherson a’r landlord.\nNid yw’n anghyfreithlon gwahaniaethu yn eich erbyn oherwydd eich rhyw wrth ddarparu rhai mathau o lety comunol.\nMae’r llety hwn yn llety sydd ag ystafelloedd cysgu neu fath arall o gyfleusterau cysgu sydd wedi eu rhannu, a ddylai gael eu defnyddio gan bobl o’r un rhyw, am resymau preifatrwydd.\nEnghraifft o hyn fyddai lloches i fenywod.\nYn gyffredinol, mae’n anghyfreithlon i rywun sy’n gwerthu eiddo wahaniaethu yn eich erbyn oherwydd eich rhyw.\nMae hyn yn golygu nad ydyn nhw’n medru gwrthod gwerthu eiddo i chi oherwydd eich rhyw neu werthu’r eiddo i chi ar delerau llai ffafriol.\nOnd, mae yna eithriad i’r rheol hon. Os yw perchen-breswylydd yn gwerthu ei (h)eiddo heb ddefnyddio cwmni gwerthu tai, mae’n medru dewis peidio â’i werthu i chi oherwydd eich rhyw. Ond os ydyn nhw’n cyhoeddi hysbyseb i’w werthu, nid ydyn nhw’n cael gwahaniaethu.\nAm fwy o wybodaeth ynghylch prynu cartref – gweler Prynu cartref.\nGwahaniaethu ar sail rhyw mewn chwaraeon\nNid yw’n anghyfreithlon cyfyngu cyfranogiad mewn rhai digwyddiadau chwaraeon at un rhyw yn unig. Mae hyn yn iawn ble mae cryfder corfforol, stamina neu gorffoledd mor bwysig y byddai menyw, er enghraifft, ar anfantais gystadleuol, o gymharu â dyn.\nNid yw’n anghyfreithlon cyfyngu gweithgarwch chwaraeon at un rhyw yn unig ble byddai aelod o un rhyw efallai’n gwrthwynebu cyswllt corfforol â rhywun o’r rhyw arall. Er enghraifft, nid yw’n anghyfreithlon i ddosbarth hunanamddiffyn gyfyngu ei hun at gyfranogwyr benywaidd.\nOs yw clwb chwaraeon yn glwb i aelodau preifat, mae’n cael gwahaniaethu yn erbyn dynion neu fenywod wrth ddewis ei aelodau.\nBeth fedrwch chi ei wneud ynglŷn â gwahaniaethu ar sail rhyw\nOs ydych yn credu eich bod wedi dioddef gwahaniaethu ar sail rhyw mae yna nifer o bethau efallai y byddwch yn medru eu gwneud, gan gynnwys:\nsiarad â’r person neu’r mudiad sydd wedi gwahaniaethu yn eich erbyn\ndefnyddio gweithdrefn achwyniad neu ddwyn cais gerbron tribiwnlys cyflogaeth os yw’n broblem sy’n ymwneud â chyflogaeth rhoi cyhoeddusrwydd i’ch achos drwy’r cyfryngau\ncymryd camau cyfreithiol drwy’r llysoedd\nrhoi manylion y broblem i asiantaeth gyngor, a fydd efallai’n medru ei chyfeirio at y Comisiwn Cydraddoldeb a Hawliau Dynol os ydych yn credu bod y broblem yn un eang.\nWrth benderfynu pa gamau i’w cymryd ynghylch gwahaniaethu ar sail rhyw, fe fydd angen i chi feddwl am yr hyn yr ydych yn ceisio’i gyflawni. Er enghraifft, ydych chi eisiau iawndal ariannol, cyfiawnder neu gyhoeddusrwydd? Fe fydd angen i chi feddwl hefyd pa mor gyflym y mae angen i chi gael canlyniad.\nCymryd camau cyfreithiol ynghylch gwahaniaethu ar sail rhyw\nOs ydych am gymryd camau cyfreithiol ynghylch gwahaniaethu ar sail rhyw, fel arfer fe fydd angen i chi fod yn medru profi bod rhywun o ryw wahanol wedi cael eu trin, neu byddent yn cael eu trin, yn fwy ffafriol na chi mewn amgylchiadau tebyg.\nOnd, os ydych yn dwyn achos ynghylch gwahaniaethu am eich bod yn feichiog neu ar gyfnod mamolaeth, nid oes angen i chi brofi bod rhywun o’r rhyw arall yn cael eu trin yn fwy ffafriol na chi.\nAm fwy o wybodaeth ynghylch gwahaniaethu oherwydd cyfnod mamolaeth a beichiogrwydd, gweler gwahaniaethu yn y gwaith oherwydd cyfnod mamolaeth neu feichiogrwydd.\nCamau gweithredu positif\nMae’r gyfraith yn erbyn gwahaniaethu ar sail rhyw yn caniatáu’r hyn a elwir yn gamau gweithredu positif o blaid un rhyw.\nYn aml, defnyddir camau gweithredu positif mewn hyfforddiant neu hysbysebu i wneud iawn am ddiffyg cyfleoedd cyfartal yn y gorffennol. Ei nod yw annog un rhyw yn benodol, heb wahaniaethu yn erbyn y llall. Enghraifft o gamau gweithredu positif fyddai rhoi hyfforddiant ychwanegol i aelodau benywaidd o staff i’w helpu i fedru ceisio am rôl benodol os nad oes llawr o fenywod, neu os nad oes unrhyw fenywod, wedi cael eu cyflogi yn y rôl honno yn y gorffennol.\nMae’n anghyfreithlon gwahaniaethu yn eich erbyn os ydych yn ailbennu eich rhywedd.\nMae ailbennu rhywedd yn golygu newid o un rhyw i ryw arall.\nMae hefyd yn anghyfreithlon gwahaniaethu yn eich erbyn os ydych yn bwriadu ailbennu eich rhywedd neu wedi ailbennu eich rhywedd. Nid oes rhaid i chi fod yn cael triniaeth feddygol.\nOs ydych yn dioddef gwahaniaethu oherwydd ailbennu rhywedd, fe fyddwch chi’n medru cymryd camau ynglŷn â hyn, naill ai trwy’r llysoedd neu, os yw’n broblem sy’n ymwneud â chyflogaeth, trwy dribiwnlys cyflogaeth.\nEnghraifft o wahaniaethu oherwydd ailbennu rhywedd fyddai ble mae rhywun yn gofyn i fenyw drawsrywiol am Dystysgrif Cydnabod Rhyw pan fydd yn dangos tystiolaeth i’w chyflogwr ei bod wedi newid ei henw ac yn gofyn am newid ei chofnodion.\nCyhyd â’i bod yn dangos rhyw fath o brawf bod ei henw wedi newid, ni ddylai fod yn gorfod dangos Tystysgrif Cydnabod Rhyw. Os yw ei chyflogwr yn gofyn am fwy o brawf nag y byddai’n ei ofyn gan rywun arall sydd wedi newid ei enw am reswm arall, fe allai hyn fod yn wahaniaethu.\nAm fwy o wybodaeth ynghylch Tystysgrifau Cydnabod Rhyw, gweler Cwestiynau Cyffredin ynghylch materion teuluol.\nPobl briod a phobl mewn partneriaeth sifil\nMewn rai sefyllfaoedd, mae’n anghyfreithlon gwahaniaethu yn eich erbyn am eich bod yn briod neu mewn partneriaeth sifil gofrestredig.\nNid yw hyn yn berthnasol i dai, nwyddau a gwasanaethau nac addysg.\nNid oes unrhyw gyfraith sy’n dweud na ddylid gwahaniaethu yn eich erbyn am eich bod yn sengl, er, efallai y byddai’n bosib dadlau yn erbyn hyn mewn rhai amgylchiadau penodol.\nMathau eraill o wahaniaethu\nYn ogystal â gwahaniaethu ar sail rhyw, fe allech ddioddef gwahaniaethu am resymau eraill. Er enghraifft, oherwydd:\neich bod yn feichiog neu ar gyfnod mamolaeth\neich tuedd rhywiol\neich bod yn briod neu mewn partneriaeth sifil\nEr enghraifft, rydych yn fenyw ddu drawsrywiol ac yn cael eich diswyddo am fod eich cyflogwr yn dweud bod eich gwaith yn wael, er nad ydyw erioed wedi codi problemau gyda chi o’r blaen. Os ydych yn credu eich bod wedi cael eich diswyddo am eich bod yn ddu ac am eich bod yn fenyw drawsrywiol, fe fyddwch yn medru dwyn dau honiad, un am wahaniaethu ar sail hil ac un am wahaniaethu oherwydd ailbennu rhywedd.\nAm fwy o wybodaeth ynghylch mathau eraill o wahaniaethu, gweler ein tudalennau ar wahaniaethu.\nHelp wrth ddwyn achos o wahaniaethu ar sail rhyw\nOs ydych am gymryd camau cyfreithiol ynghylch gwahaniaethu ar sail rhyw, efallai y byddwch yn medru cael peth help gyda’ch achos.\nMae cyngor ynglŷn â hyn ar gael gan eich canolfan Cyngor ar Bopeth, neu gan y Comisiwn Cydraddoldeb a Hawliau Dynol. I ddod o hyd i fanylion eich CAB lleol, gan gynnwys y rhai sy’n medru rhoi cyngor drwy’r e-bost, cliciwch ar CAB agosaf.\nOs ydych yn gymwys i gael cymorth cyfreithiol, efallai y cewch gymorth a chyngor cyfreithiol yn rhad ac am ddim gan gyfreithiwr. Mae hyn yn dod o dan gynllun Help Cyfreithiol (cynllun cyngor a chymorth yn yr Alban,). Efallai y byddwch hefyd yn medru cael help gyda chost dwyn achos gerbron y llys o dan Gynrychiolaeth Gyfreithiol.\nAm fwy o wybodaeth ynghylch help sydd ar gael gyda chostau cyfreithiol, gweler Help gyda chostau cyfreithiol. <Nôl i’r brig\nMwy am linell gymorth EASS Y Comisiwn Cydraddoldeb a Hawliau Dynol\nMae gwybodaeth ddefnyddiol am wahaniaethu ar wefan y Comisiwn Cydraddoldeb a Hawliau Dynol ar http://www.equalityhumanrights.com/\nMae Canolfannau Cyfraith yn medru cynnig cyngor cyfreithiol rhad ac am ddim os ydych chi am ddwyn achos o wahaniaethu ar sail rhyw. Os fydd cyfreithiwr o ganolfan cyfraith yn eich cynrychioli, efallai y bydd hawl gennych i wasanaethau cyfreithiol wedi eu hariannu’n gyhoeddus (cymorth cyfreithiol yn yr Alban). Yng Nghymru a Lloegr, mae manylion y ganolfan gyfraith agosaf ar gael gan Ffederasiwn y Canolfannau Cyfraith, ac yn yr Alban o Gymdeithas Canolfannau Cyfraith yr Alban.\nLaw Centres FederationPO Box 65836, London EC4P 4FX\nRhif Ffôn: 020 7842 0720Ffacs: 020 7842 0721E-bost: info@lawcentres.org.ukGwefan: www.lawcentres.org.uk\nScottish Association of Law Centresc/o Govan Law Centre47 Burleigh StreetGovanGlasgowG51 3LB\nRhif Ffôn: 0141 440 2503E-bost: m@govanlc.comGwefan: www.govanlc.com/salc\nFree Representation Unit (Lloegr)\nMae Free Representation Unit (FRU) yn medru darparu cynrychiolaeth ar gyfer pobl ar incwm isel sy’n byw yn ardal Llundain. Ond, mae’r FRU yn fudiad gwirfoddol ac ni ellir gwarantu cynrychiolaeth mewn achosion. Os ydych chi eisiau help gan yr FRU, rhaid i chi gael eich cyfeirio’n ysgrifenedig gan asiantaeth gyngor unwaith fydd dyddiad y gwrandawiad wedi ei osod. Rhaid bod yr asiantaeth yn tanysgrifio i’r FRU. Mae rhai canolfannau Cyngor ar Bopeth yn ardal Llundain yn tanysgrifio i’r FRU. I chwilio am eich CAB agosaf, gan gynnwys y rhai sy’n medru rhoi cyngor drwy’r e-bost, cliciwch ar CAB agosaf.\nGround Floor60 Gray's Inn RoadLondonWC1X 8LUFfôn: 020 7611 9555Ffacs: 020 7611 9551E-bost: ar gael trwy ffurflen ar y wefanGwefan: www.thefru.org.uk\nCynrychiolaeth Rad ac Am Ddim (yr Alban)\nMae peth cynrychiolaeth rad ac am ddim ar gael yn yr Alban ar gyfer tribiwnlysoedd a llysoedd. Mae ond ar gael ar gyfer rhai achosion penodol ac i bobl sydd ar incwm isel. Mae ond ar gael trwy ganolfan Cyngor ar Bopeth.\nI chwilio am eich CAB agosaf, gan gynnwys y rhai sy’n medru rhoi cyngor drwy’r e-bost, cliciwch ar CAB agosaf.


“Disgwyl cynnydd” yn ysgol uwchradd cyfrwng Cymraeg Powys – Golwg360\n13 Hydref 2018 am 12:22 Diweddarwyd am 19:43\nMae ymgyrchwyr sy’n galw am ysgol uwchradd cyfrwng Cymraeg newydd ym Mhowys wedi galw am gynlluniau pendant ar gyfer agor yr ysgol.\nMae ‘Gwir Ddwyieithrwydd’, criw o rieni, neiniau a theidiau yng ngogledd y sir, yn galw ar Gyngor Sir Powys i gyhoeddi amserlen.\nCyn cyflwyno cwestiwn cyhoeddus i gyfarfod llawn y Cyngor ar Hydref 18, dywedodd yr ymgyrchydd Buddug Bates mewn datganiad, “Mae’r Cyngor wedi addo sefydlu ysgol uwchradd newydd yng ngogledd Powys a fydd yn sicrhau fod pob plentyn yn gwbl ddwyieithog.\n“Rydym yn disgwyl gweld cynnydd ac nid ydym wedi clywed unrhyw beth eto.\n“Mae plant gogledd Powys yn haeddu gwell ac mae’r Cyngor yn llusgo ei draed o’i gymharu ag Awdurdodau Lleol eraill o ran addysg cyfrwng Cymraeg.”\nGalw am amlinelliad ‘clir a diamwys’\nWrth ategu’r alwad, dywedodd Ceri McEvoy ar ran RhAG (Rhieni dros Addysg Gymraeg), “Daeth yr amser i Gyngor Powys amlinellu, yn glir a diamwys, beth fydd amserlen agor yr ysgol newydd arfaethedig.\n“Does dim modd cyfiawnhau unrhyw oedi pellach. Mae sefydlu’r ysgol yn elfen allweddol o ddatblygiad addysg Gymraeg yn y sir, felly pwyswn arnynt i ddatgan ar fyrder beth fydd camau nesaf y broses.”\nGobaith yr ymgyrchwyr yw gweld y Cyngor yn cyhoeddi cynllun gweithredu er mwyn ateb gofynion y nod o sicrhau miliwn o siaradwyr Cymraeg erbyn 2050.


Tai Haf: galw am orfodi arwerthwyr i bwysleisio pwysigrwydd yr iaith i ddarpar brynwyr – Golwg360\nTai Haf: galw am orfodi arwerthwyr i bwysleisio pwysigrwydd yr iaith i ddarpar brynwyr\n“Mae angen sicrhau eu bod yn cael yr effaith sydd ei hangen ar gyfer y dyfodol”\nMae angen gorfodi arwerthwyr tai i ddarparu ‘Pecynnau Croeso’ i ddarpar brynwyr, meddai Iwan Hywel o gorff Mentrau Iaith Cymru.\nMae pecynnau o’r fath yn pwysleisio pwysigrwydd yr iaith Gymraeg, ac yn manylu ar gyfleon i ddysgu’r iaith, i bobol sy’n symud i fyw i Gymru.\nMae cyfraddau ail dai a thai haf yn bwnc llosg cyfredol yng nghefn gwlad Cymru, gyda nifer yn pryderu bod y feirws wedi bod yn gatalydd ar gyfer cynnydd.\nYn sgil y sefyllfa, dywedodd Iwan Hywel bod angen “ailedrych” ar yr ymdrech ‘Pecynnau Croeso’.\nDaw’r drafodaeth yn dilyn cynnig gan Gyngor Tref Nefyn i gynhyrchu ‘Pecyn Ymwybyddiaeth Iaith’ a’u bwriad i alw ar Lywodraeth Cymru i osod gorfodaeth ar asiantaethau tai i’w dosbarthu.\nBeth yw ‘Pecyn Croeso?’\nDogfen yw ‘Pecyn Croeso’ sydd yn pwysleisio pwysigrwydd yr iaith Gymraeg, drwy godi ymwybyddiaeth a thynnu sylw at y cyfleodd i ddysgu a defnyddio’r iaith, i’r sawl sy’n dychwelyd neu sydd yn newydd i’r ardal.\nEr bod pob pecyn yn amrywio yn ôl pob asiantaeth, gan amlaf maen nhw yn cynnwys ystadegau ynglŷn â’r niferoedd o siaradwyr Cymraeg a gwybodaeth gyswllt ar gyfer cymdeithasau a mudiadau Cymraeg y dalgylch.\nMae rhai hefyd yn cynnwys gwybodaeth ynglŷn ag sut i fynd ati i ddysgu neu ailddysgu’r iaith, gan hefyd ddarparu rhestr o frawddegau neu dermau defnyddiol Cymraeg i’w dysgu.\n“Mae angen gorfodaeth”\nEr bod Mentrau Iaith, ymhlith asiantaethau eraill, eisoes wedi cynhyrchu pecynnau croeso yn y gorffennol, yn ôl Iwan Hywel o Fentrau Iaith Cymru, “yn y cyfnod sydd ohoni, mae angen ailedrych arnyn nhw.”\n“Yn ddelfrydol, mae angen gorfodaeth – bod rhaid i bob prynwr tŷ dderbyn hwnnw fel pecyn wrth wneud cais i brynu tŷ, a hynny drwy asiantaethau tai.”\nYn ogystal, dywedodd bod angen cydlynu’r broses a chreu pecyn canolog gan sicrhau bod elfennau wedi eu teilwra i bob ardal leol.\nYchwanegodd bod angen cynnal gwerthusiad o effaith a dylanwadu pecynnau sydd eisoes wedi creu, er mwyn “sicrhau eu bod yn cael yr effaith sydd ei hangen ar gyfer y dyfodol.”\nY Comisiynydd Iaith yn cefnogi\n“Rydym yn cefnogi ymdrechion i ddosbarthu pecynnau ymwybyddiaeth iaith i brynwyr tai i geisio codi ymwybyddiaeth pobl o’r Gymraeg mewn cymunedau ar draws Cymru,” meddai Aled Roberts, Comisiynydd y Gymraeg.\n“Rydym yn ymwybodol bod ymdrechion tebyg wedi digwydd mewn rhai mannau yn y gorffennol a buasem yn awyddus i gyfrannu ymhellach at hyn petai awydd i greu prosiect cenedlaethol.\n“I sicrhau datrysiad hirdymor a phellgyrhaeddol i’r broblem hon sy’n effeithio mor negyddol ar hyfywedd y Gymraeg fodd bynnag, bydd angen i Lywodraeth Cymru ddefnyddio ei phwerau i fynd i’r afael â’r mater.\n“Rydym wedi trafod y sefyllfa gyda gweinidogion y Llywodraeth ac aelodau’r Senedd yn ystod y misoedd diwethaf gan bwysleisio’r angen iddynt gyflwyno polisïau tai a datblygu economaidd sy’n gweithio o blaid y Gymraeg a’i siaradwyr.”\n“Mae Llywodraeth Cymru wedi bod yn gweithio gyda awdurdodau lleol a’r Mentrau Iaith i greu pecynnau croeso i bobl sy’n symud i gymunedau Cymraeg,” meddai llefarydd ar ran Llywodraeth Cymru.\n“Rydym yn hapus i rannu profiadau o ddatblygu cynlluniau o’r fath a byddwn hefyd yn annog i bartneriaid fel y Fenter Iaith leol i gefnogi’r gyngor tref.”\n£18m o ddirwy i gwmni gwestai’r Marriott am fethu gwarchod data rhag ymosodiad seibr\nYmosodiad seibr yn 2014 wedi effeithio ar tua 339 miliwn o gwsmeriaid\ngan Huw Bebb, 30 Hydref\nPrynwyr yn talu miloedd o bunnau yn llai am dai rhif 13\n“Stigma negyddol sy'n gysylltiedig â Rhif 13 yn fyw ac yn iach”\nLlyfr ‘Pobol y Topie’: Tair blynedd o ymchwil i grynhoi hanesion 100 o bobl ddiddorol\n“Pan chi ‘di ymddeol – ma’ gyda chi amser – roedd hyn yn cadw fi mas o drwbwl!” meddai'r awdur, Richard E. Huws.\nAled G. 30 Hydref 2020, 17:51\nno-brainer, mewn gwirionedd. dylai fod wedi cael ei wneud flynyddoedd yn ôl. Gwybodaeth am yr iaith, a’i phwysigrwydd, a’r rhesymau mae hi mewn perygl; cynnwys hefyd fanylion cylchoedd diwylliannol lleol a gwybodaeth am adnoddau dysgu Cymraeg. Ar yr un pryd hefyd, esbonio enw’r tŷ sy’n cael ei brynu! Dylai gwerthwyr tai gymryd llawer mwy o gyfrifoldeb – maen nhw’ mewn sefyllfa arbennig iawn i ddylanwadu ar ddealltwriaeth pobl sy’n symud i gymunedau. Gallai’r cymunedau lleol wedyn barhau â’r gwaith o ddysgu Cymraeg i’r bobl newydd (drwy fynnu ei siarad hi gyda nhw!).